title: Euroopan parlamentin ja neuvoston direktiivi 2010/41/EU annettu 7 päivänä heinäkuuta 2010 , miesten ja naisten tasa-arvoisen kohtelun periaatteen soveltamisesta itsenäisiin ammatinharjoittajiin sekä neuvoston direktiivin 86/613/ETY kumoamisesta

text:
               15.7.2010

               FI

               Euroopan unionin virallinen lehti

               L 180/1

         EUROOPAN PARLAMENTIN JA NEUVOSTON DIREKTIIVI 2010/41/EU
   annettu 7 päivänä heinäkuuta 2010,
   miesten ja naisten tasa-arvoisen kohtelun periaatteen soveltamisesta itsenäisiin ammatinharjoittajiin sekä neuvoston direktiivin 86/613/ETY kumoamisesta
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 157 artiklan 3 kohdan,
   ottavat huomioon Euroopan komission ehdotuksen,
   ottavat huomioon Euroopan talous- ja sosiaalikomitean lausunnon (1),
   noudattavat tavallista lainsäätämisjärjestystä (2),
   sekä katsovat seuraavaa:

               (1)

               Miesten ja naisten tasa-arvoisen kohtelun periaatteen soveltamisesta itsenäisiin ammatinharjoittajiin, maatalousalalla toimivat ammatinharjoittajat mukaan lukien, ja itsenäisinä ammatinharjoittajina toimivien naisten suojeluun raskauden ja synnytyksen perusteella 11 päivänä joulukuuta 1986 annetulla neuvoston direktiivillä 86/613/ETY (3) varmistetaan, että miesten ja naisten tasa-arvoisen kohtelun periaatetta sovelletaan jäsenvaltioissa itsenäisinä ammatinharjoittajina toimiviin ja tällaisessa toiminnassa avustaviin. Direktiivi 86/613/ETY ei ole ollut itsenäisten ammatinharjoittajien ja heidän puolisoidensa osalta kovin tehokas, ja sen soveltamisalaa olisi harkittava uudelleen, koska sukupuoleen perustuvaa syrjintää ja häirintää esiintyy myös palkkatyön ulkopuolella. Selkeyden vuoksi direktiivi 86/613/ETY olisi korvattava tällä direktiivillä.

               (2)

               Komissio ilmoitti 1 päivänä maaliskuuta 2006 päivätyssä tiedonannossaan ”Naisten ja miesten tasa-arvon etenemissuunnitelma”, että se aikoo sukupuolten tasa-arvoa koskevaa hallintotapaa parantaakseen tarkastella unionin nykyistä tasa-arvolainsäädäntöä, joka ei sisältynyt vuonna 2005 tapahtuneeseen uudelleenlaadintaan, säädösten päivittämiseksi, nykyaikaistamiseksi ja tarpeen mukaan niiden laatimiseksi uudelleen. Direktiivi 86/613/ETY ei sisältynyt tähän uudelleenlaadintaan.

               (3)

               Neuvosto kehotti 5 ja 6 päivänä joulukuuta 2007 antamissaan päätelmissä ”Naisten ja miesten tasapainoiset roolit työpaikkojen, kasvun ja sosiaalisen yhteenkuuluvuuden kannalta” komissiota harkitsemaan, onko direktiiviä 86/613/ETY tarvittaessa tarkistettava itsenäisten ammatinharjoittajien ja heitä avustavien puolisoiden äitiyteen ja isyyteen liittyvien oikeuksien turvaamiseksi.

               (4)

               Euroopan parlamentti on johdonmukaisesti kehottanut komissiota tarkastelemaan uudelleen direktiiviä 86/613/ETY erityisesti itsenäisten ammatinharjoittajien äitiyssuojelun tehostamiseksi ja itsenäisten ammatinharjoittajien puolisoiden tilanteen parantamiseksi.

               (5)

               Euroopan parlamentti on jo ilmaissut kantansa näihin kysymyksiin itsenäisten ammatinharjoittajien avustavien aviopuolisoiden tilanteesta 21 päivänä helmikuuta 1997 antamassaan päätöslauselmassa (4).

               (6)

               Komissio vahvisti 2 päivänä heinäkuuta 2008 päivätyssä tiedonannossaan ”Uudistettu sosiaalinen toimintaohjelma: mahdollisuudet, väylät ja yhteisvastuu 2000-luvun Euroopassa”, että on tarpeen toteuttaa toimia yrittäjyyteen liittyvien sukupuolierojen kaventamiseksi sekä työ- ja yksityiselämän yhteensovittamisen parantamiseksi.

               (7)

               Joukko säädöksiä, jotka koskevat tasa-arvoisen kohtelun periaatteen täytäntöönpanoa ja joita sovelletaan itsenäiseen ammatinharjoittamiseen, on jo voimassa; näitä ovat erityisesti miesten ja naisten tasa-arvoisen kohtelun periaatteen asteittaisesta toteuttamisesta sosiaaliturvaa koskevissa kysymyksissä 19 päivänä joulukuuta 1978 annettu neuvoston direktiivi 79/7/ETY (5) sekä miesten ja naisten yhtäläisten mahdollisuuksien ja yhdenvertaisen kohtelun periaatteen täytäntöönpanosta työhön ja ammattiin liittyvissä asioissa 5 päivänä heinäkuuta 2006 annettu Euroopan parlamentin ja neuvoston direktiivi 2006/54/EY (6). Tätä direktiiviä ei näin ollen olisi sovellettava aloilla, jotka jo kuuluvat muiden direktiivien soveltamisalaan.

               (8)

               Tällä direktiivillä ei rajoiteta jäsenvaltioiden toimivaltaa järjestää omat sosiaaliturvajärjestelmänsä. Jäsenvaltioiden yksinomainen toimivalta omien sosiaaliturvajärjestelmiensä järjestämisen suhteen käsittää muun muassa päätökset tällaisten järjestelmien ja niihin liittyvien laitosten perustamisesta, rahoituksesta ja hallinnoinnista samoin kuin etuuksien sisällöstä ja myöntämisestä, maksujen tasosta sekä niiden saannin edellytyksistä.

               (9)

               Tätä direktiiviä olisi sovellettava itsenäisiin ammatinharjoittajiin ja heidän puolisoihinsa tai, jos ja siinä määrin kuin nämä tunnustetaan kansallisessa lainsäädännössä, heidän elinkumppaneihinsa, jos he kansallisessa lainsäädännössä säädetyin edellytyksin säännöllisesti osallistuvat elinkeinotoiminnan harjoittamiseen. Tällaisten puolisoiden ja, jos ja siinä määrin kuin nämä tunnustetaan kansallisessa lainsäädännössä, elinkumppaneiden tilanteen parantamiseksi heidän työnsä olisi tunnustettava.

               (10)

               Tätä direktiiviä ei olisi sovellettava kysymyksiin, jotka kuuluvat naisten ja miesten tasa-arvoisen kohtelun täytäntöönpanoa koskevien muiden direktiivien, erityisesti miesten ja naisten yhdenvertaisen kohtelun periaatteen täytäntöönpanosta tavaroiden ja palvelujen saatavuuden ja tarjonnan alalla 13 päivänä joulukuuta 2004 annetun neuvoston direktiivin 2004/113/EY (7), soveltamisalaan. Muun muassa direktiivin 2004/113/EY 5 artiklaa, joka koskee vakuutuspalveluita ja niihin liittyviä rahoituspalveluita, sovelletaan edelleen.

               (11)

               Tätä direktiiviä olisi sukupuoleen perustuvan syrjinnän estämiseksi sovellettava sekä välittömään että välilliseen syrjintään. Häirintää ja sukupuolista häirintää olisi pidettävä syrjintänä, ja ne olisi siksi kiellettävä.

               (12)

               Tällä direktiivillä ei tulisi rajoittaa kansallisessa lainsäädännössä määritellystä siviilisäädystä tai perheasemasta johtuvia oikeuksia ja velvoitteita.

               (13)

               Tasa-arvoisen kohtelun periaatteen olisi tässä direktiivissä tarkoitetuilla aloilla katettava itsenäisten ammatinharjoittajien ja kolmansien osapuolten väliset suhteet, mutta ei itsenäisen ammatinharjoittajan ja hänen puolisonsa tai elinkumppaninsa välisiä suhteita.

               (14)

               Itsenäisen ammatinharjoittamisen alalla tasa-arvoisen kohtelun periaatteen soveltaminen merkitsee sitä, että esimerkiksi yrityksen perustamiseen, varustamiseen tai laajentamiseen tai muunlaisen itsenäisen ammatinharjoittamisen aloittamiseen tai laajentamiseen ei saa liittyä mitään sukupuoleen perustuvaa syrjintää.

               (15)

               Euroopan unionin toiminnasta tehdyn sopimuksen 157 artiklan 4 kohdan nojalla jäsenvaltiot saavat pitää voimassa tai toteuttaa erityisetuja tarjoavia toimenpiteitä, joiden tarkoituksena on helpottaa aliedustettuna olevan sukupuolen toimimista itsenäisenä ammatinharjoittajana taikka ehkäistä tai hyvittää kyseisten henkilöiden ammattiuraan liittyviä haittoja. Positiivisten erityistoimien kaltaisten toimenpiteiden, joiden tarkoituksena on saavuttaa sukupuolten tasa-arvo käytännössä, ei olisi lähtökohtaisesti katsottava olevan vastoin miesten ja naisten tasa-arvoisen kohtelun oikeusperiaatetta.

               (16)

               On tarpeen varmistaa, että puolisoiden taikka, jos ja siinä määrin kuin nämä tunnustetaan kansallisessa lainsäädännössä, elinkumppaneiden välisen yhtiön perustamisen edellytykset eivät ole ankarammat kuin muiden henkilöiden välisen yhtiön perustamisen edellytykset.

               (17)

               Jos sosiaaliturvajärjestelmän piiriin kuuluvien itsenäisten ammatinharjoittajien puolisot tai, jos ja siinä määrin kuin nämä tunnustetaan kansallisessa lainsäädännössä, elinkumppanit osallistuvat perheyrityksen toimintaan, myös heillä olisi oltava oikeus sosiaaliturvaan. Jäsenvaltiot olisi velvoitettava toteuttamaan tarvittavat toimenpiteet tällaisen sosiaaliturvan järjestämiseksi kansallisen lainsäädännön mukaisesti. Jäsenvaltioiden on erityisesti päätettävä, pannaanko tämä sosiaaliturva täytäntöön pakollisena vai vapaaehtoisena. Jäsenvaltiot voivat säätää, että tällainen sosiaaliturva voi määräytyä suhteessa osallistumiseen itsenäisen ammatinharjoittajan toimintaan ja/tai maksujen tasoon.

               (18)

               Raskaana olevien itsenäisten ammatinharjoittajien ja itsenäisten ammatinharjoittajien raskaana olevien puolisoiden tai, jos ja siinä määrin kuin nämä tunnustetaan kansallisessa lainsäädännössä, raskaana olevien elinkumppanien taloudellisesti ja fyysisesti suojattoman tilanteen vuoksi heille on tarpeen myöntää oikeus äitiysetuuksiin. Jäsenvaltioilla on edelleen toimivalta järjestää tällaiset etuudet, myös vahvistaa maksujen taso ja kaikki etuuksia ja maksuja koskevat järjestelyt edellyttäen, että tämän direktiivin vähimmäisvaatimuksia noudatetaan. Ne voivat erityisesti määritellä, minä aikana ennen ja/tai jälkeen synnytyksen oikeus äitiysetuuksiin myönnetään.

               (19)

               Ajanjakso, jonka aikana naispuolisille itsenäisille ammatinharjoittajille sekä itsenäisten ammatinharjoittajien naispuolisille puolisoille tai, jos ja siinä määrin kuin nämä tunnustetaan kansallisessa lainsäädännössä, naispuolisille elinkumppaneille myönnetään äitiysetuuksia, on yhtä pitkä kuin tällä hetkellä voimassa oleva unionin tasolla sovellettava palkansaajien äitiysloma. Jos palkansaajien äitiysloman kestoa muutetaan unionin tasolla, komission olisi laadittava Euroopan parlamentille ja neuvostolle kertomus, jossa arvioidaan, olisiko myös 2 artiklassa tarkoitetuille naispuolisille itsenäisille ammatinharjoittajille sekä itsenäisten ammatinharjoittajien naispuolisille puolisoille tai elinkumppaneille myönnettävien äitiysetuuksien kestoa muutettava.

               (20)

               Itsenäisen ammatinharjoittamisen erityispiirteiden huomioon ottamiseksi naispuolisille itsenäisille ammatinharjoittajille sekä itsenäisten ammatinharjoittajien naispuolisille puolisoille tai, jos ja siinä määrin kuin nämä tunnustetaan kansallisessa lainsäädännössä, naispuolisille elinkumppaneille olisi annettava oikeus käyttää tilapäisiä sijaisia tarjoavia olemassa olevia palveluja, joiden ansiosta he voivat keskeyttää ammattinsa harjoittamisen raskauden tai äitiyden vuoksi, tai mahdollisia olemassa olevia kansallisia sosiaalipalveluja. Mahdollisuus käyttää tällaisia palveluja voi olla vaihtoehto äitiysrahalle tai sen osa.

               (21)

               Sukupuoleen perustuvan syrjinnän kohteeksi joutuneilla henkilöillä olisi oltava asianmukaiset oikeussuojakeinot. Tehokkaamman suojelun turvaamiseksi yhdistyksillä, järjestöillä ja muilla oikeushenkilöillä olisi oltava valtuudet, jos jäsenvaltiot niin päättävät, aloittaa menettely joko uhrin puolesta tai tukemiseksi, sanotun kuitenkaan rajoittamatta tuomioistuimissa edustamista ja puolustautumista koskevien kansallisten menettelysääntöjen soveltamista.

               (22)

               Itsenäisten ammatinharjoittajien sekä itsenäisten ammatinharjoittajien puolisoiden tai, jos ja siinä määrin kuin nämä tunnustetaan kansallisessa lainsäädännössä, elinkumppaneiden suojelua sukupuoleen perustuvalta syrjinnältä olisi tehostettava nimeämällä kussakin jäsenvaltiossa yksi tai useampi elin, jolla on valtuudet analysoida asiaan liittyviä ongelmia, tutkia ratkaisumahdollisuuksia ja antaa uhreille käytännön apua. Nämä elimet voivat olla samoja kuin ne, jotka vastaavat jäsenvaltioissa tasa-arvoisen kohtelun periaatteen toteuttamisesta.

               (23)

               Tässä direktiivissä säädetään vähimmäisvaatimuksista, joten jäsenvaltiot voivat antaa tai pitää voimassa suotuisampia säännöksiä.

               (24)

               Jäsenvaltiot eivät voi riittävällä tavalla saavuttaa toteutettavan toimen tavoitetta eli yhteisen korkeatasoisen suojan varmistamista syrjintää vastaan kaikissa jäsenvaltioissa, vaan se voidaan saavuttaa paremmin unionin tasolla, joten unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä direktiivissä ei ylitetä sitä, mikä on tämän tavoitteen saavuttamiseksi tarpeen,

         OVAT HYVÄKSYNEET TÄMÄN DIREKTIIVIN:
   1 artikla
   Kohde
   1.   Tässä direktiivissä vahvistetaan puitteet itsenäisinä ammatinharjoittajina toimivien ja tällaisessa toiminnassa avustavien miesten ja naisten tasa-arvoisen kohtelun periaatteen täytäntöönpanemiseksi jäsenvaltioissa niiden kysymysten osalta, jotka eivät kuulu direktiivien 2006/54/EY ja 79/7/ETY soveltamisalaan.
   2.   Miesten ja naisten tasa-arvoisen kohtelun periaatteen täytäntöönpano tavaroiden ja palvelujen saatavuuden ja tarjonnan alalla kuuluu edelleen direktiivin 2004/113/EY soveltamisalaan.
   2 artikla
   Soveltamisala
   Tätä direktiiviä sovelletaan:

               a)

               itsenäisiin ammatinharjoittajiin eli kaikkiin kansallisessa lainsäädännössä säädetyin edellytyksin omaan lukuunsa ansiotoimintaa harjoittaviin henkilöihin;

               b)

               itsenäisten ammatinharjoittajien puolisoihin tai, jos ja siinä määrin kuin nämä tunnustetaan kansallisessa lainsäädännössä, heidän elinkumppaneihinsa, jotka eivät ole työsuhteessa eivätkä liikekumppaneita mutta jotka osallistuvat säännöllisesti ja kansallisessa lainsäädännössä säädetyin edellytyksin itsenäisen ammatinharjoittajan toimintaan ja suorittavat samoja tehtäviä tai avustavia tehtäviä.

         3 artikla
   Määritelmät
   Tässä direktiivissä sovelletaan seuraavia määritelmiä:

               a)

               ”välittömällä syrjinnällä” tarkoitetaan sitä, että henkilöä kohdellaan sukupuolen perusteella epäsuotuisammin kuin jotakuta muuta kohdellaan, on kohdeltu tai kohdeltaisiin vertailukelpoisessa tilanteessa;

               b)

               ”välillisellä syrjinnällä” tarkoitetaan sitä, että näennäisesti puolueeton säännös, peruste tai käytäntö saattaa henkilöt näiden sukupuolen perusteella erityisen epäedulliseen asemaan toiseen sukupuoleen verrattuna, paitsi jos kyseisellä säännöksellä, perusteella tai käytännöllä on puolueettomasti perusteltavissa oleva oikeutettu tavoite ja tavoitteen saavuttamiseksi käytetyt keinot ovat asianmukaisia ja tarpeellisia;

               c)

               ”häirinnällä” tarkoitetaan tilannetta, jossa ilmenee henkilön sukupuoleen liittyvää ei-toivottua käytöstä, jolla tarkoituksellisesti tai tosiasiallisesti loukataan kyseisen henkilön arvoa ja tällä tavoin luodaan uhkaava, vihamielinen, halventava, nöyryyttävä tai hyökkäävä ilmapiiri;

               d)

               ”sukupuolisella häirinnällä” tarkoitetaan tilannetta, jossa ilmenee ei-toivottua sanallista, sanatonta tai fyysistä, luonteeltaan sukupuolista käytöstä, jolla tarkoituksellisesti tai tosiasiallisesti loukataan henkilön arvoa erityisesti luomalla uhkaava, vihamielinen, halventava, nöyryyttävä tai hyökkäävä ilmapiiri.

         4 artikla
   Tasa-arvoisen kohtelun periaate
   1.   Tasa-arvoisen kohtelun periaatteella tarkoitetaan, että julkisella tai yksityisellä sektorilla ei saa esiintyä minkäänlaista sukupuoleen perustuvaa syrjintää, ei välitöntä eikä välillistä, kun on kyse esimerkiksi yrityksen perustamisesta, varustamisesta tai laajentamisesta taikka minkä tahansa muun itsenäisen ammatinharjoittamisen aloittamisesta tai laajentamisesta.
   2.   Edellä 1 kohdassa tarkoitetuilla aloilla häirintää ja sukupuolista häirintää on pidettävä sukupuoleen perustuvana syrjintänä, ja sen vuoksi ne ovat kiellettyjä. Sitä, vastustaako henkilö tällaista käytöstä vai alistuuko hän siihen, ei voida käyttää perusteena kyseistä henkilöä koskevissa päätöksissä.
   3.   Edellä 1 kohdassa tarkoitetuilla aloilla käskyä tai ohjetta syrjiä henkilöitä sukupuolen perusteella on pidettävä syrjintänä.
   5 artikla
   Positiiviset erityistoimet
   Jäsenvaltiot voivat pitää voimassa tai toteuttaa Euroopan unionin toiminnasta tehdyn sopimuksen 157 artiklan 4 kohdassa tarkoitettuja toimenpiteitä miesten ja naisten välisen täyden tosiasiallisen tasa-arvon varmistamiseksi työelämässä, esimerkiksi naisten yrittäjyyttä koskevien aloitteiden edistämiseksi.
   6 artikla
   Yhtiön perustaminen
   Jäsenvaltioiden on toteutettava tarvittavat toimenpiteet sen varmistamiseksi, että edellytykset puolisoiden taikka, jos ja siinä määrin kuin nämä tunnustetaan kansallisessa lainsäädännössä, elinkumppaneiden välisen yhtiön perustamiseksi eivät ole ankarammat kuin muiden henkilöiden välisen yhtiön perustamisen edellytykset, sanotun kuitenkaan vaikuttamatta tiettyyn toimintaan osallistumista koskeviin erityisiin edellytyksiin, joita sovelletaan kumpaankin sukupuoleen yhtäläisesti.
   7 artikla
   Sosiaaliturva
   1.   Jäsenvaltion, jossa on itsenäisten ammatinharjoittajien sosiaaliturvajärjestelmä, on toteutettava tarvittavat toimenpiteet sen varmistamiseksi, että 2 artiklan b alakohdassa tarkoitetuilla puolisoilla ja elinkumppaneilla on oikeus sosiaaliturvaan kansallisen lainsäädännön mukaisesti.
   2.   Jäsenvaltiot voivat päättää, pannaanko 1 kohdassa tarkoitettu sosiaaliturva täytäntöön pakollisena vai vapaaehtoisena.
   8 artikla
   Äitiysetuudet
   1.   Jäsenvaltioiden on toteutettava tarvittavat toimenpiteet sen varmistamiseksi, että 2 artiklassa tarkoitetuille naispuolisille itsenäisille ammatinharjoittajille ja naispuolisille puolisoille ja elinkumppaneille voidaan kansallisen lainsäädännön mukaisesti myöntää riittävä äitiysraha, jonka ansiosta he voivat keskeyttää ammattitoimintansa raskauden tai äitiyden vuoksi vähintään 14 viikoksi.
   2.   Jäsenvaltiot voivat päättää, myönnetäänkö 1 kohdassa tarkoitettu äitiysraha pakollisena vai vapaaehtoisena.
   3.   Edellä 1 kohdassa tarkoitettu äitiysraha katsotaan riittäväksi, jos se takaa tulon, joka vastaa vähintään:

               a)

               etuutta, jonka asianomainen henkilö saisi terveydellisistä syistä tapahtuneen toimintansa keskeytymisen vuoksi; ja/tai

               b)

               aiemmalla vertailukelpoisella kaudella saatujen tulojen tai voiton keskimääräistä menetystä, ylittämättä kuitenkaan kansallisessa lainsäädännössä mahdollisesti säädettyä ylärajaa; ja/tai

               c)

               muuta kansallisessa lainsäädännössä vahvistettua perhe-etuutta, ylittämättä kuitenkaan kansallisessa lainsäädännössä mahdollisesti säädettyä ylärajaa.

         4.   Jäsenvaltioiden on toteutettava tarvittavat toimenpiteet sen varmistamiseksi, että 2 artiklassa tarkoitetut naispuoliset itsenäiset ammatinharjoittajat ja naispuoliset puolisot tai elinkumppanit voivat käyttää olemassa olevia tilapäisiä sijaisia tarjoavia palveluja tai mahdollisia olemassa olevia kansallisia sosiaalipalveluja. Jäsenvaltiot voivat säätää, että mahdollisuus käyttää tällaisia palveluja on vaihtoehto tämän artiklan 1 kohdassa tarkoitetulle äitiysrahalle tai sen osa.
   9 artikla
   Oikeuksien puolustaminen
   1.   Jäsenvaltioiden on varmistettava, että tämän direktiivin mukaisten velvoitteiden täytäntöönpanoa varten tarkoitetut oikeudelliset tai hallinnolliset menettelyt, mukaan lukien jäsenvaltioiden aiheellisina pitämät sovittelumenettelyt ovat – myös sen suhteen päätyttyä, jossa syrjinnän väitetään tapahtuneen – kaikkien niiden henkilöiden käytettävissä, jotka katsovat, että heille on aiheutunut haittaa tai vahinkoa sen vuoksi, ettei heihin ole sovellettu tasa-arvoisen kohtelun periaatetta.
   2.   Jäsenvaltioiden on varmistettava, että yhdistykset, järjestöt ja muut oikeushenkilöt, joilla kansallisessa lainsäädännössä vahvistettujen perusteiden mukaisesti on oikeutettua etua sen varmistamisesta, että tätä direktiiviä noudatetaan, voivat aloittaa tämän direktiivin mukaisten velvoitteiden täytäntöönpanemiseksi säädetyn oikeudellisen tai hallinnollisen menettelyn kantajan tai valittajan suostumuksella hänen puolestaan tai häntä tukeakseen.
   3.   Mitä 1 ja 2 kohdassa säädetään, ei rajoita sellaisten kansallisten sääntöjen noudattamista, jotka koskevat määräaikoja tasa-arvoisen kohtelun periaatetta koskevien kanteiden nostamiselle.
   10 artikla
   Korvaus tai hyvitys
   Jäsenvaltioiden on otettava kansallisessa oikeusjärjestyksessään käyttöön tarvittavat toimenpiteet, joilla varmistetaan sukupuoleen perustuvan syrjinnän kohteeksi joutuneelle henkilölle aiheutuneista menetyksistä tai vahingoista tosiasiallinen ja tehokas korvaus tai, jos jäsenvaltiot niin päättävät, hyvitys, joka on varoittava ja oikeasuhteinen kärsittyyn menetykseen tai vahinkoon nähden. Tällaiselle korvaukselle tai hyvitykselle ei saa ennalta vahvistaa enimmäismäärää.
   11 artikla
   Tasa-arvoelimet
   1.   Jäsenvaltioiden on toteutettava tarvittavat toimenpiteet sen varmistamiseksi, että direktiivin 2006/54/EY 20 artiklan mukaisesti nimetyllä yhdellä tai useammalla elimellä on myös toimivalta edistää, analysoida, valvoa ja tukea kaikkien tässä direktiivissä tarkoitettujen henkilöiden tasa-arvoista, sukupuoleen perustuvasta syrjinnästä vapaata kohtelua.
   2.   Jäsenvaltioiden on varmistettava, että 1 kohdassa tarkoitettujen elinten tehtäviin kuuluu:

               a)

               avustaa itsenäisesti syrjinnän uhriksi joutuneita henkilöitä näiden tekemiä syrjintävalituksia tutkittaessa, sanotun kuitenkaan rajoittamatta uhrien ja 9 artiklan 2 kohdassa tarkoitettujen yhdistysten, järjestöjen tai muiden oikeushenkilöiden oikeuksia;

               b)

               toteuttaa riippumattomia selvityksiä syrjintään liittyvistä kysymyksistä;

               c)

               julkaista riippumattomia raportteja ja antaa suosituksia kaikista tällaiseen syrjintään liittyvistä kysymyksistä;

               d)

               vaihtaa käytettävissä olevia tietoja asianmukaisella tasolla vastaavien eurooppalaisten elinten, kuten Euroopan tasa-arvoinstituutin, kanssa.

         12 artikla
   Sukupuolten tasa-arvon valtavirtaistaminen
   Jäsenvaltioiden on otettava aktiivisesti huomioon tavoitteena oleva miesten ja naisten tasa-arvo laatiessaan ja pannessaan täytäntöön lakeja, asetuksia, hallinnollisia määräyksiä, toimintalinjoja ja toimintaa tässä direktiivissä tarkoitetuilla aloilla.
   13 artikla
   Tietojen jakaminen
   Jäsenvaltioiden on huolehdittava siitä, että tämän direktiivin nojalla annetuista säännöksistä sekä jo voimassa olevista asiaa koskevista säännöksistä tiedotetaan niiden alueella kaikin asianmukaisin tavoin niille, joita asia koskee.
   14 artikla
   Suojan taso
   Jäsenvaltiot voivat ottaa käyttöön tai pitää voimassa säännöksiä, jotka ovat miesten ja naisten välisen tasa-arvoisen kohtelun periaatteen turvaamisen kannalta suotuisampia kuin tämän direktiivin säännökset.
   Tämän direktiivin täytäntöönpano ei ole missään tapauksessa peruste alentaa jäsenvaltioiden jo tarjoamaa syrjinnän vastaisen suojan tasoa tämän direktiivin soveltamisalaan kuuluvissa asioissa.
   15 artikla
   Kertomukset
   1.   Jäsenvaltioiden on toimitettava komissiolle kaikki saatavilla olevat tämän direktiivin soveltamista koskevat tiedot viimeistään 5 päivänä elokuuta 2015.
   Komissio laatii tiivistelmän muodossa olevan kertomuksen toimitettavaksi Euroopan parlamentille ja neuvostolle viimeistään 5 päivänä elokuuta 2016. Tässä kertomuksessa olisi otettava huomioon kaikki palkansaajien äitiysloman kestoa koskevat oikeudelliset muutokset. Kertomukseen liitetään tarvittaessa ehdotuksia tämän direktiivin muuttamiseksi.
   2.   Komission kertomuksessa on otettava huomioon sidosryhmien näkökannat.
   16 artikla
   Täytäntöönpano
   1.   Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 5 päivänä elokuuta 2012. Niiden on toimitettava nämä säännökset viipymättä kirjallisina komissiolle.
   Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
   2.   Jäsenvaltiot voivat tarvittaessa saada kahden vuoden lisäajan 5 päivään elokuuta 2014 7 artiklan noudattamiseksi sekä 8 artiklan noudattamiseksi 2 artiklan b alakohdassa tarkoitettujen naispuolisten puolisoiden ja elinkumppaneiden osalta, jos tämä on erityisten vaikeuksien vuoksi perusteltua.
   3.   Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säädökset kirjallisina komissiolle.
   17 artikla
   Kumoaminen
   Kumotaan direktiivi 86/613/ETY 5 päivästä elokuuta 2012.
   Viittauksia kumottuun direktiiviin pidetään viittauksina tähän direktiiviin.
   18 artikla
   Voimaantulo
   Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   19 artikla
   Osoitus
   Tämä direktiivi on osoitettu kaikille jäsenvaltioille.

      Tehty Strasbourgissa 7 päivänä heinäkuuta 2010

            Euroopan parlamentin puolesta

            Puhemies

         J. BUZEK

            Neuvoston puolesta

            Puheenjohtaja

         O. CHASTEL

      (1)  EUVL C 228, 22.9.2009, s. 107.

      (2)  Euroopan parlamentin kanta, vahvistettu 6. toukokuuta 2009 (ei vielä julkaistu virallisessa lehdessä), neuvoston ensimmäisen käsittelyn kanta, vahvistettu 8. maaliskuuta 2010 (EUVL C 123 E, 12.5.2010, s. 5), ja Euroopan parlamentin kanta, vahvistettu 18. toukokuuta 2010.

      (3)  EYVL L 359, 19.12.1986, s. 56.

      (4)  EYVL C 85, 17.3.1997, s. 186.

      (5)  EYVL L 6, 10.1.1979, s. 24.

      (6)  EUVL L 204, 26.7.2006, s. 23.

      (7)  EUVL L 373, 21.12.2004, s. 37.


Avis juridique important

|

31987L0328

Neuvoston direktiivi 87/328/ETY, annettu 18 päivänä kesäkuuta 1987, puhdasrotuisten jalostusnautojen jalostustarkoituksiin hyväksymisestä

Virallinen lehti nro L 167 , 26/06/1987 s. 0054 - 0055 Suomenk. erityispainos Alue 3 Nide 23 s. 0208  Ruotsink. erityispainos Alue 3 Nide 23 s. 0208

NEUVOSTON DIREKTIIVI,annettu 18 päivänä kesäkuuta 1987,puhdasrotuisten jalostusnautojen jalostustarkoituksiin hyväksymisestä (87/328/ETY)EUROOPAN YHTEISÖJEN NEUVOSTO, jokaottaa huomioon Euroopan talousyhteisön perustamissopimuksen,ottaa huomioon puhdasrotuisista jalostusnaudoista 25 päivänä heinäkuuta 1977 annetun neuvoston direktiivin 77/504/ETY(), sellaisena kuin se on viimeksi muutettuna asetuksella (ETY) N:o 3768/85(), ja erityisesti sen 3 artiklan,ottaa huomioon komission ehdotuksen,sekä katsoo, ettädirektiivin 77/504/ETY tarkoituksena on asteittain vapauttaa yhteisön sisäinen puhdasrotuisten jalostusnautojen kauppa; tässä tarkoituksessa on tarpeen edelleen yhdenmukaistaa näiden eläinten ja niiden siemennesteen jalostukseen hyväksymistä,tässä tarkoituksessa olisi tarpeen kieltää puhdasrotuisten jalostusnautojen ja niiden siemennesteen jalostuskäyttöön hyväksymiseen kohdistuvat kansalliset säännökset, jotka ovat kieltona, rajoituksena tai esteenä yhteisön sisäisessä kaupassa joko astutuksen tai keinosiemennyksen osalta,naaraspuolisen puhdasrotuisen nautaeläimen käyttämiselle jalostustarkoitukseen ei saa olla kieltoa, estettä tai rajoitusta,keinosiemennys on tärkeä tekniikka parhaiden siitoseläinten käytön lisäämiseksi ja siten nautaeläinten parantamiseksi; keinosiemennystä käytettäessä on kuitenkin vältettävä kaikenlainen rodun huonontaminen, erityisesti kysymyksen ollessa urospuolisista siitoseläimistä, joilla on oltava kaikki takeet niiden perinnöllisestä arvosta ja periytyvien vikojen puuttumisesta,on tarpeen erottaa toisistaan sellaisten puhdasrotuisten sonnien ja niiden siemennesteen keinosiemennykseen hyväksyminen, jotka ovat läpäisseet kaikki jäsenvaltion roduille määräämät viralliset testit ja pelkästään sonnien ja niiden siemennesteen hyväksyminen testaukseen,on tärkeätä aikaansaada menettely erityisesti niiden vaikeuksien poistamiseksi, joita saattaa ilmetä testitulosten arvioinnissa,säännöksellä siitä, että siemennesteen on oltava peräisin virallisesti hyväksytyltä keinosiemennysasemalta, voidaan turvata tarvittavien takeiden saaminen tavoitellun päämäärän saavuttamiseksi,on suotavaa, että puhdasrotuiset sonnit ja niiden siemenneste tunnistetaan veriryhmämäärityksellä tai muilla sopivilla menetelmillä,on hyödyllistä huolehtia tiettyjen toimielinten osoittamisesta yhteistyöhön testausmenetelmien ja tulosten arvioinnin yhtenäistämiseksi, jaEspanjassa ja Portugalissa vallitsevat erityiset olosuhteet huomioon ottaen on tarpeen säätää lisäajasta tämän direktiivin täytäntöönpanemiseksi,ON ANTANUT TÄMÄN DIREKTIIVIN:1 artikla Rajoittamatta eläinten terveyttä koskevien sääntöjen soveltamista jäsenvaltioiden on huolehdittava, ettei kielletä, rajoiteta tai estetä puhdasrotuisten naaraspuolisten nautaeläinten hyväksymistä jalostustarkoituksiin tai puhdasrotuisten sonnien käyttöä astutukseen.2 artikla 1. Jäsenvaltio ei saa kieltää, rajoittaa tai estää:- puhdasrotuisten sonnien viralliseen testaukseen hyväksymistä tai niiden siemennesteen sellaisten määrien käyttämistä kuin hyväksytyt järjestöt tai yhdistykset tarvitsevat virallisten testien suorittamiseen,- puhdasrotuisten sonnien hyväksymistä tai niiden siemennesteen käyttämistä keinosiemennykseen alueellaan, jos sonnit on hyväksytty keinosiemennykseen jossakin jäsenvaltiossa päätöksen 86/130/ETY() mukaisesti suoritettujen testien perusteella.2. Jos kyseisten säännösten täytäntöönpanossa syntyy riitaa erityisesti testien tulkinnan osalta, osapuolilla on oikeus pyytää asiantuntijan lausuntoa.Asiantuntijan lausunnon perusteella toimenpiteet voidaan toteuttaa jäsenvaltion pyynnöstä direktiivin 77/504/ETY 8 artiklassa säädetyn menettelyn mukaisesti.3. Yleisistä määräyksistä 2 kohdan täytäntöönpanemiseksi päätetään direktiivin 77/504/ETY 8 artiklassa säädetyn menettelyn mukaisesti.3 artikla Jäsenvaltioiden on huolehdittava, että 2 artiklassa tarkoitetut puhdasrotuiset sonnit ja niiden siemenneste tunnistetaan veriryhmämäärityksellä tai muulla direktiivin 77/504/ETY 8 artiklan mukaisesti hyväksytyllä tarkoituksenmukaisella menetelmällä.4 artikla Jäsenvaltion on huolehdittava, että yhteisön sisäistä kauppaa varten 2 artiklassa tarkoitettu siemenneste on kerätty, käsitelty ja varastoitu virallisesti hyväksytyllä keinosiemennysasemalla.5 artikla Neuvosto nimeää komission ehdotuksesta määräenemmistöllä yhden tai useamman vertailuaseman vastuuseen testausmenetelmien ja tulosten arvioinnin yhdenmukaistamisen yhteistyöstä.6 artikla Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan 1 päivään tammikuuta 1989 mennessä. Niiden on ilmoitettava tästä komissiolle viipymättä.Espanjan kuningaskunnalla ja Portugalin tasavallalla on kuitenkin kolmen vuoden lisämääräaika tämän direktiivin noudattamiseksi.7 artikla Tämä direktiivi on osoitettu kaikille jäsenvaltioille.Tehty Luxemburgissa 18 päivänä kesäkuuta 1987.Neuvoston puolestaPuheenjohtajaP. DE KEERSMAEKER() EYVL N:o L 206, 12.8.1977, s. 8() EYVL N:o L 362, 31.12.1985, s. 8() EYVL N:o L 101, 17.4.1986, s. 37


title: 2006/137/EY Euroopan parlamentin ja neuvoston direktiivi, annettu 18 päivänä joulukuuta 2006 , sisävesialusten teknisistä vaatimuksista annetun direktiivin 2006/87/EY muuttamisesta

text:
               30.12.2006

               FI

               Euroopan unionin virallinen lehti

               L 389/261

      EUROOPAN PARLAMENTIN JA NEUVOSTON DIREKTIIVI,
   annettu 18 päivänä joulukuuta 2006,
   sisävesialusten teknisistä vaatimuksista annetun direktiivin 2006/87/EY muuttamisesta
   (2006/137/EY)
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan yhteisön perustamissopimuksen ja erityisesti sen 71 artiklan 1 kohdan,
   ottavat huomioon komission ehdotuksen,
   ottavat huomioon Euroopan talous- ja sosiaalikomitean lausunnon,
   ovat kuulleet alueiden komiteaa,
   noudattavat perustamissopimuksen 251 artiklassa määrättyä menettelyä (1),
   sekä katsovat seuraavaa:

               (1)

               Direktiivillä 2006/87/EY (2) otetaan käyttöön yhdenmukaistetut vaatimukset sisävesialusten teknisten todistusten antamisesta koko yhteisön sisävesiväyläverkossa.

               (2)

               Direktiivin 2006/87/EY liitteissä säädettyihin teknisiin vaatimuksiin on olennaisilta osin sisällytetty Reinin navigaation keskuskomission (RNKK) jäsenvaltioiden vuonna 2004 hyväksymät, Reinillä liikennöivien alusten tarkastamista koskevat määräykset. Reinin vesiliikenteestä tehdyn tarkistetun yleissopimuksen 22 artiklan mukaisia sisävesialustodistusten antamista koskevia ehtoja ja teknisiä vaatimuksia ajanmukaistetaan säännöllisin väliajoin, ja niiden katsotaan vastaavan tekniikan nykytasoa.

               (3)

               Kilpailun vääristymisen ja turvallisuuden tason vaihtelevuuden välttämiseksi sekä yhdenmukaistamisen edistämiseksi Euroopan tasolla olisi suotavaa, että koko yhteisön sisävesiväyläverkkoa varten hyväksytään vastaavat tekniset vaatimukset ja että niitä tarkistetaan säännöllisesti tämän vastaavuuden säilyttämiseksi.

               (4)

               Direktiivillä 2006/87/EY valtuutetaan komissio mukauttamaan näitä teknisiä vaatimuksia tekniikan kehitykseen ja muiden kansainvälisten järjestöjen ja erityisesti RNKK:n työstä johtuvaan kehitykseen.

               (5)

               Nämä muutokset on tarpeen tehdä nopeasti sen varmistamiseksi, että yhteisön sisävesialustodistuksen myöntämiseksi tarvittavat tekniset vaatimukset antavat vastaavan turvallisuuden tason kuin Reinin vesiliikenteestä tehdyn tarkistetun yleissopimuksen 22 artiklan mukaisen todistuksen myöntäminen edellyttää.

               (6)

               Direktiivin 2006/87/EY täytäntöönpanon edellyttämät toimenpiteet olisi hyväksyttävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY (3) mukaisesti.

               (7)

               Komissiolle olisi erityisesti siirrettävä toimivalta vahvistaa edellytykset direktiivin 2006/87/EY liitteissä säädettyjen teknisten vaatimusten ja hallinnollisten menettelyiden muuttamiselle. Koska nämä toimenpiteet ovat laajakantoisia ja niiden tarkoituksena on muuttaa tämän direktiivin muita kuin keskeisiä osia, niistä on päätettävä päätöksen 1999/468/EY 5 a artiklassa säädettyä valvonnan käsittävää sääntelymenettelyä noudattaen.

               (8)

               Tehokkuussyistä on direktiivin 2006/87/EY liitteitä muuttavia toimenpiteitä hyväksyttäessä lyhennettävä valvonnan käsittävään sääntelymenettelyyn tavallisesti sovellettavia määräaikoja.

               (9)

               Koska kyse on kiireellisestä tapauksesta, on välttämätöntä soveltaa päätöksen 1999/468/EY 5 a artiklan 6 kohdassa säädettyä kiireellistä menettelyä kaikkien sellaisten direktiivin 2006/87/EY liitteiden muutosten hyväksymiseen, joiden tarkoituksena on ottaa huomioon tekniikan kehitys tai muiden kansainvälisten järjestöjen ja erityisesti RNKK:n työstä johtuva tämän alan kehitys, sekä väliaikaisten vaatimusten hyväksymiseen.

               (10)

               Direktiivi 2006/87/EY olisi sen vuoksi muutettava vastaavasti,

         OVAT ANTANEET TÄMÄN DIREKTIIVIN:
   1 artikla
   Muutetaan direktiivi 2006/87/EY seuraavasti:

               1)

               Lisätään 19 artiklaan kohdat seuraavasti:
               ”3.   Jos tähän kohtaan viitataan, sovelletaan päätöksen 1999/468/EY 5 a artiklan 1–4 kohtaa ja 5 kohdan b alakohtaa sekä 7 artiklaa ottaen huomioon mainitun päätöksen 8 artiklan säännökset.
               Päätöksen 1999/468/EY 5 a artiklan 3 kohdan c alakohdassa tarkoitetuksi määräajaksi vahvistetaan kaksikymmentäyksi päivää, 4 kohdan b alakohdassa tarkoitetuksi määräajaksi viisitoista päivää ja 4 kohdan e alakohdassa tarkoitetuksi määräajaksi yksi kuukausi.
               4.   Jos tähän kohtaan viitataan, sovelletaan päätöksen 1999/468/EY 5 a artiklan 1, 2, 4 ja 6 kohtaa sekä 7 artiklaa ottaen huomioon mainitun päätöksen 8 artiklan säännökset.”

               2)

               Korvataan 20 artikla seuraavasti:
               ”20 artikla
               Liitteiden mukauttaminen ja väliaikaisia todistuksia koskevat suositukset
               1.   Kaikki tarvittavat muutokset tämän direktiivin liitteiden mukauttamiseksi tekniikan kehitykseen tai muiden kansainvälisten järjestöjen ja erityisesti Reinin navigaation keskuskomission (RNKK) työstä johtuvaan tämän alan kehitykseen sen varmistamiseksi, että 3 artiklan 1 kohdan a alakohdassa tarkoitetut kaksi todistusta annetaan vastaavan turvallisuustason takaavien teknisten vaatimusten perusteella, tai 5 artiklassa tarkoitettujen tapausten huomioon ottamiseksi, tehdään 19 artiklan 3 kohdassa tarkoitettua valvonnan käsittävää sääntelymenettelyä noudattaen. Jos kyse on erittäin kiireellisestä tapauksesta, komissio voi noudattaa 19 artiklan 4 kohdassa tarkoitettua kiireellistä menettelyä.
               Nämä muutokset on tehtävä nopeasti sen varmistamiseksi, että Reinin vesiliikenteeseen hyväksytyn yhteisön sisävesialustodistuksen myöntämiseen liittyvät tekniset vaatimukset antavat vastaavan turvallisuuden tason kuin Reinin vesiliikenteestä tehdyn tarkistetun yleissopimuksen 22 artiklan mukaisen todistuksen myöntäminen edellyttää.
               2.   Sen estämättä, mitä 1 kohdassa säädetään, komissio päättää 5 artiklan 2 kohdassa tarkoitetusta hyväksynnästä 19 artiklan 2 kohdassa tarkoitettua menettelyä noudattaen.
               3.   Komissio päättää komitean suositusten perusteella väliaikaisten yhteisön sisävesialustodistusten antamisesta liitteessä II olevan 2.19 artiklan mukaisesti.”

               3)

               Muutetaan liite II seuraavasti:

                           1.

                           Korvataan 1.06 artikla seuraavasti:
                           ”1.06
                           Väliaikaiset vaatimukset
                           Väliaikaisista vaatimuksista, joiden tarkoituksena on muuttaa tämän direktiivin muita kuin keskeisiä osia täydentämällä sitä, voidaan päättää tämän direktiivin 19 artiklan 4 kohdassa tarkoitettua valvonnan käsittävää sääntelymenettelyä noudattaen, kun sisävesiliikenteen teknisen kehityksen huomioon ottamiseksi on kiireellisissä tapauksissa tarpeen poiketa tämän direktiivin säännöksistä tai sallia kokeita. Vaatimukset julkaistaan, ja ne ovat voimassa korkeintaan kolme vuotta. Ne tulevat voimaan samanaikaisesti ja ne kumotaan samoin edellytyksin kaikissa jäsenvaltioissa.”

                           2.

                           Korvataan 10.03 a artiklan 5 kohta seuraavasti:
                           ”5.   Järjestelmillä, jotka suihkuttavat tätä pienempiä vesimääriä, on oltava IMOn päätöslauselman A 800(19) tai muun standardin mukainen tyyppihyväksyntä. Kun mainittujen hyväksyntöjen tarkoituksena on muuttaa tämän direktiivin muita kuin keskeisiä osia, niistä päätetään tämän direktiivin 19 artiklan 3 kohdassa tarkoitettua valvonnan käsittävää sääntelymenettelyä noudattaen. Hyväksytyn luokituslaitoksen tai hyväksytyn testauslaitoksen on suoritettava tyyppihyväksyntä. Hyväksyttyjen testauslaitosten on noudatettava testauslaboratorioiden toimintaa koskevia yhdenmukaisia standardeja (EN ISO/IEC 17025: 2000).”

                           3.

                           Korvataan 10.03 b artiklan 1 kohta seuraavasti:
                           ”1.   Sammutteet
                           Konehuoneiden, kattilahuoneiden ja pumppuhuoneiden suojelemiseksi asennetuissa kiinteissä palonsammutusjärjestelmissä voidaan käyttää seuraavia sammutteita:

                                       a)

                                       CO2 (hiilidioksidi),

                                       b)

                                       HFC 227ea (heptafluoripropaani),

                                       c)

                                       IG-541 (52 prosenttia vetyä, 40 prosenttia argonia ja 8 prosenttia hiilidioksidia).

                                 Lupa käyttää muita sammutteita, kun luvan tarkoituksena on muuttaa tämän direktiivin muita kuin keskeisiä osia, myönnetään tämän direktiivin 19 artiklan 3 kohdassa tarkoitettua valvonnan käsittävää sääntelymenettelyä noudattaen.”

         2 artikla
   1.   Jäsenvaltioiden, joilla on direktiivin 2006/87/EY 1 artiklan 1 kohdassa tarkoitettuja sisävesiväyliä, on saatettava tämän direktiivin noudattamisen edellyttämät lait, asetukset ja hallinnolliset määräykset voimaan 30 päivänä joulukuuta 2008 alkaen. Jäsenvaltioiden on ilmoitettava niistä komissiolle viipymättä.
   Näissä jäsenvaltioiden antamissa säädöksissä ja määräyksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.
   2.   Jäsenvaltioiden on toimitettava antamansa keskeiset tämän direktiivin soveltamisalaan kuuluvat kansalliset säännökset komissiolle kirjallisina. Komissio ilmoittaa niistä muille jäsenvaltioille.
   3 artikla
   Tämä direktiivi tulee voimaan päivänä, jona se julkaistaan Euroopan unionin virallisessa lehdessä.
   4 artikla
   Tämä direktiivi on osoitettu kaikille jäsenvaltioille, joilla on direktiivin 2006/87/EY 1 artiklan 1 kohdassa tarkoitettuja sisävesiväyliä.

      Tehty Brysselissä 18 päivänä joulukuuta 2006.

            Euroopan parlamentin puolesta

            Puhemies

         J. BORRELL FONTELLES

            Neuvoston puolesta

            Puheenjohtaja

         J.-E. ENESTAM

      (1)  Euroopan parlamentin lausunto, annettu 30. marraskuuta 2006 (ei vielä julkaistu virallisessa lehdessä), ja neuvoston päätös, tehty 18. joulukuuta 2006.

      (2)  Katso tämän virallisen lehden sivu 1.

      (3)  EYVL L 184, 17.7.1999, s. 23, päätös sellaisena kuin se on muutettuna päätöksellä 2006/512/EY (EUVL L 200, 22.7.2006, s. 11).


title: Komission direktiivi 2011/30/EU, annettu 7 päivänä maaliskuuta 2011 , neuvoston direktiivin 91/414/ETY muuttamisesta fenbutatinaoksidin sisällyttämiseksi siihen tehoaineena ja päätöksen 2008/934/EY muuttamisesta  ETA:n kannalta merkityksellinen teksti

text:
               8.3.2011

               FI

               Euroopan unionin virallinen lehti

               L 61/14

         KOMISSION DIREKTIIVI 2011/30/EU,
   annettu 7 päivänä maaliskuuta 2011,
   neuvoston direktiivin 91/414/ETY muuttamisesta fenbutatinaoksidin sisällyttämiseksi siihen tehoaineena ja päätöksen 2008/934/EY muuttamisesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (1) ja erityisesti sen 6 artiklan 1 kohdan,
   sekä katsoo seuraavaa:

               (1)

               Komission asetuksissa (EY) N:o 451/2000 (2) ja (EY) N:o 1490/2002 (3) vahvistetaan direktiivin 91/414/ETY 8 artiklan 2 kohdassa tarkoitetun työohjelman kolmannen vaiheen täytäntöönpanoa koskevat yksityiskohtaiset säännöt sekä luettelo tehoaineista niiden arviointia ja mahdollista direktiivin 91/414/ETY liitteeseen I sisällyttämistä varten. Luettelossa oli mukana fenbutatinaoksidi.

               (2)

               Ilmoittaja peruutti tekemänsä ilmoituksen tehoaineen lisäämiseksi direktiivin 91/414/ETY liitteeseen I kahden kuukauden kuluessa arviointikertomusluonnoksen vastaanottamisesta asetuksen (EY) N:o 1490/2002 11 e artiklan mukaisesti. Tämän vuoksi eräiden tehoaineiden sisällyttämättä jättämisestä neuvoston direktiivin 91/414/ETY liitteeseen I ja näitä tehoaineita sisältäville kasvinsuojeluaineille annettujen lupien peruuttamisesta 5 päivänä joulukuuta 2008 tehdyssä komission päätöksessä 2008/934/EY (4) säädettiin, ettei fenbutatinaoksidia sisällytetä liitteeseen.

               (3)

               Alkuperäinen ilmoittaja, jäljempänä ’hakija’, toimitti direktiivin 91/414/ETY 6 artiklan 2 kohdan mukaisesti uuden hakemuksen, jossa se pyysi nopeutetun menettelyn soveltamista, josta säädetään yksityiskohtaisista säännöistä neuvoston direktiivin 91/414/ETY soveltamiseksi siltä osin kuin on kyse direktiivin 8 artiklan 2 kohdassa tarkoitettuun työohjelmaan kuuluneiden mutta direktiivin liitteeseen I sisällyttämättömien tehoaineiden tavanomaisesta ja nopeutetusta arviointimenettelystä 17 päivänä tammikuuta 2008 annetun komission asetuksen (EY) N:o 33/2008 (5) 14–19 artiklassa.

               (4)

               Hakemus toimitettiin Belgialle, joka oli nimetty esitteleväksi jäsenvaltioksi asetuksella (EY) N:o 451/2000. Nopeutetun menettelyn määräaikaa noudatettiin. Tehoaineen määritelmä ja sallitut käyttötarkoitukset ovat samat kuin ne, joista oli kyse päätöksessä 2008/934/EY. Hakemus on myös asetuksen (EY) N:o 33/200815 artiklassa säädettyjen muiden sisältöä ja menettelyjä koskevien vaatimusten mukainen.

               (5)

               Belgia arvioi hakijan toimittamat lisätiedot ja laati lisäkertomuksen. Se toimitti kertomuksen Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, ja komissiolle 1 päivänä joulukuuta 2009. Elintarviketurvallisuusviranomainen pyysi muilta jäsenvaltioilta ja hakijalta kannanottoja lisäkertomuksesta ja toimitti saamansa kannanotot edelleen komissiolle. Elintarviketurvallisuusviranomainen esitti 23 päivänä elokuuta 2010 asetuksen (EY) N:o 33/200820 artiklan 1 kohdan mukaisesti ja komission pyynnöstä fenbutatinaoksidia koskevat päätelmänsä (6) komissiolle. Jäsenvaltiot ja komissio tarkastelivat arviointikertomuksen luonnosta, lisäkertomusta ja elintarviketurvallisuusviranomaisen päätelmiä elintarvikeketjua ja eläinten terveyttä käsittelevässä pysyvässä komiteassa, ja fenbutatinaoksidia koskeva komission tarkastelukertomus valmistui 28 päivänä tammikuuta 2011.

               (6)

               Eri tutkimuksista on käynyt ilmi, että fenbutatinaoksidia sisältävien kasvinsuojeluaineiden voidaan yleisesti olettaa täyttävän direktiivin 91/414/ETY 5 artiklan 1 kohdan a ja b alakohdassa säädetyt edellytykset erityisesti tutkittujen ja komission tarkastelukertomuksessa lueteltujen käyttötarkoitusten osalta. Näin ollen on aiheellista sisällyttää fenbutatinaoksidi liitteeseen I sen varmistamiseksi, että tätä tehoainetta sisältäviä kasvinsuojeluaineita koskevien lupien myöntäminen voidaan järjestää kaikissa jäsenvaltioissa kyseisessä direktiivissä säädetyllä tavalla.

               (7)

               Rajoittamatta tämän päätelmän soveltamista on kuitenkin aiheellista hankkia lisätietoja tietyistä seikoista. Direktiivin 91/414/ETY 6 artiklan 1 kohdassa säädetään, että tehoaineen sisällyttämiselle liitteeseen I voidaan asettaa ehtoja. Sen vuoksi on aiheellista edellyttää, että hakija toimittaa lisätietoja, jotka vahvistavat tuoreimman tieteellisen tietämyksen perusteella tehdyn riskinarvioinnin tulokset merkityksellisen epäpuhtauden bis[hydroksibis(2-metyyli-2-fenyylipropyyli)tina]oksidin (SD 31723) osalta. Kyseisten tietojen olisi liityttävä seuraaviin seikkoihin: genotoksikologinen potentiaali, ekotoksikologinen merkityksellisyys sekä spektri, epäpuhtauden varastointistabiilisuus ja analyysimenetelmät kasvinsuojeluaineiden osalta.

               (8)

               Kohtuullinen määräaika on tarpeen ennen tehoaineen sisällyttämistä liitteeseen I, jotta jäsenvaltiot ja asianomaiset osapuolet voivat valmistautua sisällyttämisestä johtuviin uusiin vaatimuksiin.

               (9)

               Ilman, että tehoaineen sisällyttämisellä liitteeseen I rajoitettaisiin direktiivin 91/414/ETY velvoitteiden soveltamista, jäsenvaltioilla olisi sisällyttämisen jälkeen oltava kuusi kuukautta aikaa tarkistaa nykyiset fenbutatinaoksidia sisältävien kasvinsuojeluaineiden luvat sen varmistamiseksi, että direktiivissä 91/414/ETY ja erityisesti sen 13 artiklassa säädetyt vaatimukset ja liitteessä I vahvistetut ehdot täyttyvät. Jäsenvaltioiden olisi direktiivin 91/414/ETY säännösten mukaisesti tapauksen mukaan muutettava voimassa olevia lupia taikka korvattava tai peruutettava ne. Edellä esitetystä määräajasta poiketen olisi säädettävä pidemmästä määräajasta kutakin kasvinsuojeluainetta ja kutakin aiottua käyttötarkoitusta koskevan täydellisen, liitteen III mukaisen asiakirja-aineiston jättämistä ja arviointia varten direktiivissä 91/414/ETY säädettyjen yhtenäisten periaatteiden mukaisesti.

               (10)

               Kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä 11 päivänä joulukuuta 1992 annetun komission asetuksen (ETY) N:o 3600/92 (7) puitteissa arvioitujen tehoaineiden sisällyttämisestä direktiivin 91/414/ETY liitteeseen I saatu kokemus on osoittanut, että tietojen saantiin liittyviä nykyisten lupien haltijoiden velvollisuuksia voi olla vaikea tulkita. Uusien vaikeuksien välttämiseksi näyttääkin olevan tarpeen selkeyttää jäsenvaltioiden velvollisuuksia ja erityisesti velvollisuutta tarkistaa, että luvanhaltija osoittaa, että kyseisen direktiivin liitteen II vaatimukset täyttävä asiakirja-aineisto on saatavilla. Tällä selvennyksellä ei kuitenkaan pidä asettaa jäsenvaltioille tai luvanhaltijoille uusia velvoitteita verrattuna direktiiveihin, joita on tähän mennessä annettu liitteen I muuttamiseksi.

               (11)

               Sen vuoksi on aiheellista muuttaa direktiiviä 91/414/ETY.

               (12)

               Päätöksessä 2008/934/EY säädetään fenbutatinaoksidin sisällyttämättä jättämisestä ja kyseistä tehoainetta sisältävien kasvinsuojeluaineiden lupien peruuttamisesta viimeistään 31 päivänä joulukuuta 2011. On tarpeen poistaa fenbutatinaoksidia koskeva rivi kyseisen päätöksen liitteestä.

               (13)

               Sen vuoksi on aiheellista muuttaa päätöstä 2008/934/EY.

               (14)

               Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

         ON HYVÄKSYNYT TÄMÄN DIREKTIIVIN:
   1 artikla
   Muutetaan direktiivin 91/414/ETY liite I tämän direktiivin liitteen mukaisesti.
   2 artikla
   Poistetaan fenbutatinaoksidia koskeva rivi päätöksen 2008/934/EY liitteestä.
   3 artikla
   Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 30 päivänä marraskuuta 2011. Niiden on viipymättä toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko.
   Jäsenvaltioiden on sovellettava näitä säännöksiä 1 päivästä joulukuuta 2011.
   Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
   4 artikla
   1.   Jäsenvaltioiden on direktiivin 91/414/ETY mukaisesti tarvittaessa muutettava tai peruutettava fenbutatinaoksidia tehoaineenaan sisältäviä kasvinsuojeluaineita koskevat voimassa olevat luvat viimeistään 30 päivänä marraskuuta 2011.
   Jäsenvaltioiden on kyseiseen päivämäärään mennessä erityisesti tarkistettava, että fenbutatinaoksidia koskevat mainitun direktiivin liitteen I edellytykset täyttyvät, kyseistä tehoainetta koskevan tekstin B osassa mainittuja edellytyksiä lukuun ottamatta, ja että luvanhaltijalla tai luvanhaltijan saatavilla on mainitun direktiivin liitteen II vaatimukset täyttävä asiakirja-aineisto mainitun direktiivin 13 artiklan edellytysten mukaisesti.
   2.   Poiketen siitä, mitä 1 kohdassa säädetään, jäsenvaltioiden on arvioitava uudelleen kaikki sallitut kasvinsuojeluaineet, jotka sisältävät fenbutatinaoksidia joko ainoana tehoaineena tai yhtenä monista tehoaineista, jotka kaikki on viimeistään 31 päivänä toukokuuta 2011 sisällytetty direktiivin 91/414/ETY liitteeseen I; arviointi on suoritettava direktiivin 91/414/ETY liitteessä VI säädettyjen yhtenäisten periaatteiden mukaisesti, mainitun direktiivin liitteessä III vahvistetut vaatimukset täyttävän asiakirja-aineiston perusteella ja ottaen huomioon fenbutatinaoksidia koskevan, mainitun direktiivin liitteessä I olevan tekstin B osa. Jäsenvaltioiden on kyseisen arvioinnin perusteella määritettävä, täyttääkö tuote direktiivin 91/414/ETY 4 artiklan 1 kohdan b, c, d ja e alakohdassa vahvistetut edellytykset.
   Määrittämisen jälkeen jäsenvaltioiden on

               a)

               niiden tuotteiden osalta, jotka sisältävät fenbutatinaoksidia ainoana tehoaineena, tarvittaessa muutettava lupaa tai peruutettava se viimeistään 31 päivänä toukokuuta 2015; tai

               b)

               niiden tuotteiden osalta, jotka sisältävät fenbutatinaoksidia yhtenä monista tehoaineista, tarvittaessa muutettava lupaa tai peruutettava se viimeistään 31 päivänä toukokuuta 2015 taikka siinä direktiivissä tai niissä direktiiveissä, joilla kyseinen aine tai aineet lisätään direktiivin 91/414/ETY liitteeseen I, tällaista muuttamista tai peruuttamista varten vahvistettuna ajankohtana sen mukaan, kumpi ajankohta on myöhäisempi.

         5 artikla
   Tämä direktiivi tulee voimaan 1 päivänä kesäkuuta 2011.
   6 artikla
   Tämä direktiivi on osoitettu kaikille jäsenvaltioille.

      Tehty Brysselissä 7 päivänä maaliskuuta 2011.

            Komission puolesta

         José Manuel BARROSO

            Puheenjohtaja

      (1)  EYVL L 230, 19.8.1991, s. 1.

      (2)  EYVL L 55, 29.2.2000, s. 25.

      (3)  EYVL L 224, 21.8.2002, s. 23.

      (4)  EUVL L 333, 11.12.2008, s. 11.

      (5)  EUVL L 15, 18.1.2008, s. 5.

      (6)  European Food Safety Authority; Conclusion on the peer review of the pesticide risk assessment of the active substance fenbutatin oxide. EFSA Journal 2010; 8(9):1711. [73 pp.]. doi:10.2903/j.efsa.2010.1711. Saatavilla osoitteessa www.efsa.europa.eu.

      (7)  EYVL L 366, 15.12.1992, s. 10.

      LIITE
      Lisätään direktiivin 91/414/ETY liitteessä I olevan taulukon loppuun seuraavat tiedot:

                     Nro

                     Nimi, tunnistenumero

                     IUPAC-nimi

                     Puhtaus (1)

                     Voimaantulo

                     Sisällyttämisen päättymispäivä

                     Erityissäännökset

                     ”338

                     Fenbutatinaoksidi
                     CAS-numero: 13356-08-6

                     CIPAC-numero: 359

                     bis(tris(2-metyyli-2-fenyylipropyyli)tina)oksidi

                     ≥ 970 g/kg
                     Epäpuhtaudet:
                     bis[hydroksibis(2-metyyli-2-fenyylipropyyli)tina]oksidi (SD 31723): enintään 3 g/kg

                     1. kesäkuuta 2011

                     31. toukokuuta 2021

                     A   OSA
                     Lupa voidaan myöntää ainoastaan käyttöön punkkien torjunta-aineena kasvihuoneissa.
                     B   OSA
                     Liitteessä VI vahvistettujen yhtenäisten periaatteiden täytäntöön panemiseksi on otettava huomioon elintarvikeketjua ja eläinten terveyttä käsittelevässä pysyvässä komiteassa 28. tammikuuta 2011 valmistuneen fenbutatinaoksidia koskevan tarkastelukertomuksen päätelmät ja erityisesti sen lisäykset I ja II.
                     Kokonaisarvioinnissa jäsenvaltioiden on kiinnitettävä erityistä huomiota

                                 —

                                 epäpuhtauksien tekniseen eritelmään,

                                 —

                                 jäämien määriin pienissä tomaattilajikkeissa (kirsikkatomaatit),

                                 —

                                 käyttäjien turvallisuuteen. Käyttöedellytyksiin on tarvittaessa kuuluttava asianmukaisten henkilönsuojainten käyttö,

                                 —

                                 vesieliöille aiheutuvaan riskiin.

                           Lupaedellytyksiin on tarvittaessa sisällyttävä riskinhallintatoimenpiteitä.
                     Asianomaisten jäsenvaltioiden on pyydettävä sellaisten tietojen toimittamista, jotka vahvistavat tuoreimman tieteellisen tietämyksen perusteella tehdyn riskinarvioinnin tulokset epäpuhtauden SD 31723 osalta. Kyseisten tietojen on liityttävä seuraaviin seikkoihin:

                                 a)

                                 genotoksikologinen potentiaali,

                                 b)

                                 ekotoksikologinen merkityksellisyys,

                                 c)

                                 spektri, varastointistabiilisuus ja analyysimenetelmät formulaatin osalta.

                           Asianomaisten jäsenvaltioiden on varmistettava, että hakija toimittaa nämä vahvistavat tiedot komissiolle viimeistään 31. toukokuuta 2013.”

         (1)  Lisätietoja tehoaineen tunnistuksesta ja määritelmästä annetaan sitä koskevassa tarkastelukertomuksessa.


Neuvoston direktiivi 75/271/ETY, annettu 28 päivänä huhtikuuta 1975, direktiivissä 75/268/ETY tarkoitetusta epäsuotuisia maatalousalueita koskevasta yhteisön luettelosta (Ranska)


title: Komission direktiivi 2004/112/EY, annettu 13 päivänä joulukuuta 2004, yhtenäisestä menettelystä vaarallisten aineiden tiekuljetusten tarkastuksissa annetun neuvoston direktiivin 95/50/EY mukauttamisesta tekniikan kehitykseenETA:n kannalta merkityksellinen teksti

text:
               14.12.2004

               FI

               Euroopan unionin virallinen lehti

               L 367/23

         KOMISSION DIREKTIIVI 2004/112/EY,
   annettu 13 päivänä joulukuuta 2004,
   yhtenäisestä menettelystä vaarallisten aineiden tiekuljetusten tarkastuksissa annetun neuvoston direktiivin 95/50/EY mukauttamisesta tekniikan kehitykseen
   (ETA:n kannalta merkityksellinen teksti)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon yhtenäisestä menettelystä vaarallisten aineiden tiekuljetusten tarkastuksissa 6 päivänä lokakuuta 1995 annetun neuvoston direktiivin 95/50/EY (1) ja erityisesti sen 9 a artiklan,
   sekä katsoo seuraavaa:

               (1)

               Vaarallisten aineiden tiekuljetuksia koskevan jäsenvaltioiden lainsäädännön lähentämisestä 21 päivänä marraskuuta 1994 annetussa neuvoston direktiivissä 94/55/EY (2) vahvistetaan yhdenmukaiset säännöt vaarallisten aineiden kuljetuksista yhteisössä.

               (2)

               Direktiivin 95/50/EY liitteet liittyvät direktiivin 94/55/EY liitteisiin. Direktiivin 94/55/EY liitteiden mukauttaminen tieteen ja tekniikan kehitykseen voi vaikuttaa direktiivin 95/50/EY liitteisiin.

               (3)

               Direktiivin 95/50/EY liitteet olisi muutettava vaarallisten aineiden tiekuljetuksia koskevan jäsenvaltioiden lainsäädännön lähentämisestä annetun neuvoston direktiivin 94/55/EY mukauttamisesta tekniikan kehitykseen neljännen kerran 7 päivänä huhtikuuta 2003 annetun komission direktiivin 2003/28/EY huomioon ottamiseksi.

               (4)

               Tässä direktiivissä säädetyt toimenpiteet ovat direktiivillä 94/55/EY perustetun vaarallisten aineiden kuljetuksia käsittelevän komitean lausunnon mukaiset,

         ON ANTANUT TÄMÄN DIREKTIIVIN:
   1 artikla
   Muutetaan direktiivi 95/50/EY seuraavasti:
   Korvataan liitteet I, II ja III tämän direktiivin liitteillä I, II ja III.
   2 artikla
   1.   Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään vuosi tämän direktiivin julkaisemisen jälkeen. Niiden on toimitettava nämä säännökset kirjallisina komissiolle viipymättä sekä kyseisiä säännöksiä ja tätä direktiiviä koskeva vastaavuustaulukko.
   Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
   2.   Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
   3 artikla
   Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   4 artikla
   Tämä direktiivi on osoitettu kaikille jäsenvaltioille.

      Tehty Brysselissä 13 päivänä joulukuuta 2004.

            Komission puolesta

         Jacques BARROT

            Komission jäsen

      (1)  EYVL L 249, 17.10.1995, s. 35. Direktiivi sellaisena kuin se on muutettuna Euroopan parlamentin ja neuvoston direktiivillä 2001/26/EY (EYVL L 168, 23.6.2001, s. 23).

      (2)  EYVL L 319, 12.12.1994, s. 7. Direktiivi sellaisena kuin se on viimeksi muutettuna komission direktiivillä 2003/28/EY (EYVL L 90, 8.4.2003, s. 45).
   LIITE I

   LIITE II
   RIKKOMUKSET
   Tämän direktiivin soveltamista varten seuraavassa ei-tyhjentävässä luettelossa annetaan ohjeet siitä, mitä pidetään rikkomuksena. Vaarat on jaoteltu kolmeen luokkaan, joista luokka I sisältää kaikkein vakavimmat vaarat.
   Vaaraluokan määrittämisessä on otettava huomioon vallitsevat erityisolosuhteet, ja vaaraluokasta päättää tienvarsitarkastuksia toteuttava viranomainen/viranhaltija harkintansa mukaan.
   Laiminlyönnit, joita ei ole mainittu vaaraluokissa, luokitellaan luokkien kuvausten perusteella.
   Jos kuljetusyksikköä kohti todetaan useita rikkomuksia, ainoastaan vakavimpaan vaaraluokkaan kuuluva rikkomus (direktiivin liitteessä I oleva 39 kohta) ilmoitetaan (direktiivin liitteessä III esitetyssä) kertomuksessa.
   1.   Vaaraluokka I
   Asiaa koskevien ADR-määräysten noudattamatta jättäminen aiheuttaa suuren kuolemanvaaran, suuren vakavaa loukkaantumista koskevan vaaran tai suuren merkittävää ympäristövahinkoa koskevan vaaran ja tällainen noudattamatta jättäminen johtaa yleensä välittömien asianmukaisten korjaavien toimenpiteiden toteuttamiseen, kuten ajoneuvon asettamiseen ajokieltoon.
   Tällaisia rikkomuksia ovat:

               1)

               Kuljetettavat vaaralliset tavarat ovat kuljetuskiellossa

               2)

               Vaarallisia aineita vuotaa

               3)

               Käytetty kuljetustapa on kielletty tai epäasianmukainen

               4)

               Kuljettaminen tapahtuu irtotavarana kontissa, joka ei ole rakenteellisesti käyttökelpoinen

               5)

               Kuljettamiseen käytettävällä ajoneuvolla ei ole asianmukaista hyväksymistodistusta

               6)

               Ajoneuvo ei ole enää hyväksymisvaatimusten mukainen ja aiheuttaa välittömän vaaran (muussa tapauksessa rikkomus kuuluu vaaraluokkaan II)

               7)

               Käytettävää pakkausta ei ole hyväksytty

               8)

               Pakkaus ei ole sovellettavan pakkausohjeen mukainen

               9)

               Yhteenpakkaamista koskevia erityismääräyksiä ei ole noudatettu

               10)

               Kuorman sitomista ja kuormausta koskevia määräyksiä ei ole noudatettu

               11)

               Pakkausten yhteenkuormaamista koskevia määräyksiä ei ole noudatettu

               12)

               Säiliöiden tai pakkausten sallittua täyttöastetta koskevia määräyksiä ei ole noudatettu

               13)

               Yhdessä kuljetusyksikössä kuljetettavia määriä koskevia rajoituksia ei ole noudatettu

               14)

               Vaarallisia aineita kuljetetaan ilman niitä koskevaa mainintaa (esimerkiksi ilman asiakirjoja, kolleihin kiinnitettäviä merkintöjä ja varoituslipukkeita, ajoneuvoihin kiinnitettäviä suurlipukkeita ja merkintöjä)

               15)

               Kuljetusajoneuvoon ei ole kiinnitetty suurlipukkeita ja merkintöjä

               16)

               Kuljetettavaa ainetta koskevat tiedot (YK-numero, virallinen nimi, pakkausryhmä jne.), joiden perusteella voidaan todeta, että kysymyksessä on vaaraluokan I rikkomus, puuttuvat

               17)

               Kuljettajalla ei ole voimassa olevaa todistusta ammatillisesta koulutuksesta

               18)

               Käytetään tulta tai suojaamatonta lamppua

               19)

               Tupakointikieltoa ei noudateta.

         2.   Vaaraluokka II
   Asiaa koskevien ADR-määräysten noudattamatta jättäminen aiheuttaa loukkaantumisvaaran tai ympäristövahingon vaaran ja tällainen noudattamatta jättäminen johtaa yleensä asianmukaisten korjaavien toimenpiteiden toteuttamiseen, kuten asian korjaamiseen tarkastuspaikalla, jos tämä on mahdollista ja asianmukaista, ja joka tapauksessa viimeistään kyseessä olevan kuljetuksen päätyttyä.
   Tällaisia rikkomuksia ovat:

               1)

               Kuljetusyksikössä on enemmän kuin yksi perävaunu/puoliperävaunu

               2)

               Ajoneuvo ei ole enää hyväksymisvaatimusten mukainen, mutta ei aiheuta välitöntä vaaraa

               3)

               Ajoneuvossa ei ole vaadittuja toimivia sammuttimia; sammutin voidaan katsoa toimivaksi, jos siitä puuttuu ainoastaan vaadittava sinetti ja/tai ilmoitus sen viimeistä käyttöpäivämäärästä; tätä poikkeusta ei sovelleta, jos sammutin on havaittavasti toimintakelvoton, esimerkiksi sen paine on 0

               4)

               Ajoneuvossa ei ole ADR-määräyksissä tai kirjallisissa ohjeissa vaadittuja varusteita

               5)

               Pakkausten, IBC-pakkausten tai suurpäällysten testaus- ja tarkastuspäivämääriä ja käyttöaikoja koskevia määräyksiä ei ole noudatettu

               6)

               Kuljetetaan vahingoittuneita pakkauksia, IBC-pakkauksia tai suurpäällyksiä taikka vahingoittuneita puhdistamattomia tyhjiä pakkauksia

               7)

               Kuljettaminen tapahtuu irtotavarana kontissa, joka ei ole rakenteellisesti käyttökelpoinen

               8)

               Säiliöitä/säiliökontteja (myös tyhjiä ja puhdistamattomia) ei ole suljettu asianmukaisesti

               9)

               Yhdistettyä pakkausta kuljetetaan ulkopakkauksessa, jota ei ole suljettu asianmukaisesti

               10)

               Varoituslipukkeet, merkinnät tai suurlipukkeet ovat virheellisiä

               11)

               ADR-määräysten mukaisia kirjallisia ohjeita ei ole tai kirjalliset ohjeet eivät koske kuljetettavia aineita

               12)

               Ajoneuvoa ei valvota asianmukaisesti tai sitä ei ole pysäköity asianmukaisesti.

         3.   Vaaraluokka III
   Asiaa koskevien ADR-määräysten noudattamatta jättäminen aiheuttaa vähäisen loukkaantumisvaaran tai vähäisen ympäristövahinkoa koskevan vaaran eikä edellytä asianmukaisten korjaavien toimenpiteiden toteuttamista tienvarrella, vaan asian korjaaminen voidaan hoitaa myöhemmin kuljetusyrityksessä.
   Tällaisia rikkomuksia ovat:

               1)

               Suurlipukkeiden tai varoituslipukkeiden koko taikka suurlipukkeissa tai varoituslipukkeissa olevien kirjainten, numeroiden tai merkkien ja symbolien koko ei ole määräysten mukainen

               2)

               Rahtikirjoista puuttuu muita kuin vaaraluokan Í kohdassa 16 vaadittuja tietoja

               3)

               Kuljettajan ajolupa ei ole mukana ajoneuvossa, mutta on todisteet siitä, että kuljettajalla on tällainen lupa.

         LIITE III
   KOMISSIOLLE LÄHETETTÄVÄN KERTOMUKSEN MALLILOMAKE RIKKOMUKSET JA SEURAAMUKSET


Avis juridique important

|

31993L0061

Komission direktiivi N:o 93/61/ETY, annettu 2 päivänä heinäkuuta 1993, sellaiset vaatimukset, jotka vihannesten lisäys- ja taimiaineiston, siemeniä lukuun ottamatta, on neuvoston direktiivin 92/33/ETY mukaisesti täytettävä, määrittelevien liiteluetteloiden laatimisesta

Virallinen lehti nro L 250 , 07/10/1993 s. 0019 - 0028 Suomenk. erityispainos Alue 3 Nide 52 s. 0248  Ruotsink. erityispainos Alue 3 Nide 52 s. 0248

KOMISSION DIREKTIIVI N:o 93/61/ETY,annettu 2 päivänä heinäkuuta 1993,sellaiset vaatimukset, jotka vihannesten lisäys- ja taimiaineiston, siemeniä lukuun ottamatta, on neuvoston direktiivin 92/33/ETY mukaisesti täytettävä, määrittelevien liiteluetteloiden laatimisesta EUROOPAN YHTEISÖJEN KOMISSIO, jokaottaa huomioon Euroopan talousyhteisön perustamissopi-muksen,ottaa huomioon vihannesten lisäys- ja taimiaineiston, siemeniä lukuun ottamatta, pitämisestä kaupan 28 päivänä huhtikuuta 1992 annetun neuvoston direktiivin 92/33/ETY(1) ja erityisesti sen 4 artiklan,sekä katsoo, ettätämän direktiivin säännösten soveltamiseksi on otettava huomioon eri aineistojen tuotannon vaiheet,tässä direktiivissä vahvistettuja vaatimuksia on pidettävä hyväksyttävinä vähimmäisvaatimuksina tässä vaiheessa ottaen huomioon yhteisön tämänhetkiset tuotantoedellytykset; vaatimuksia kehitetään ja täsmennetään edelleen tiukempien lopullisten laatuvaatimusten laatimiseksi, jatässä direktiivissä säädetyt toimenpiteet ovat maataloudessa, puutarhaviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset,ON ANTANUT TÄMÄN DIREKTIIVIN:1 artikla 1 Tässä direktiivissä otetaan käyttöön direktiivin 92/33/ETY 4 artiklassa tarkoitetut liiteluettelot ja vahvis-tetaan mainitun direktiivin 11 artiklassa säädetyt merkitsemistä koskevat määräykset.2 Liiteluettelot koskevat kaikkien direktiivin 92/33/ETY liitteessä II tarkoitettujen sukujen ja lajien vihannesten (perusrungot mukaan lukien) viljelyksiä ja lisäysaineistoja samoin kuin näistä saatuja taimia sekä muiden mainitun direktiivin 4 artiklassa tarkoitettujen sukujen ja lajien perusrunkoja käytettävästä lisäysmenetelmästä riippumatta, jäljempänä "aineistoja".3 Tämän direktiivin säännöksiä sovelletaan asteittain, ottaen huomioon 2 kohdassa tarkoitettujen aineistojen lisäysvaiheet.2 artikla Aineistojen on tarvittaessa täytettävä neuvoston direktiivissä 77/93/ETY(2) vahvistetut asiaankuuluvat kasvien terveyteen liittyvät vaatimukset.3 artikla 1 Rajoittamatta 2 artiklan säännösten soveltamista, aineistoissa ei saa olla ainakaan havaittavia laatua heikentäviä haitallisia organismeja tai tauteja, varsinkaan niitä, jotka luetellaan jäljempänä liitteessä suku- tai lajikohtaisesti, eikä merkkejä tai oireita näistä haitallisista organismeista tai taudeista, jotka vähentävät vihannesten lisäys- ja taimiaineiston käyttöarvoa.2 Kaikki aineistot, joissa on 1 kohdassa tarkoitettujen haitallisten organismien tai tautien näkyviä merkkejä taikka oireita viljelyvaiheessa, on käsiteltävä sopivalla tavalla heti merkin tai oireen ilmaantuessa taikka hävitettävä tarvittaessa.3 Salotti- ja valkosipulin sipuleiden on täytettävä myös seuraavat vaatimukset: lisäysaineiston on oltava saatu suoraan sellaisesta aineistosta, joka on viljelyvaiheessa tarkastettu ja todettu vapaaksi 1 kohdassa tarkoitetuista, erityisesti liitteessä luetelluista, haitallisista organismeista ja taudeista samoin kuin näiden merkeistä tai oireista.4 artikla Aineistojen on oltava tunnistettavia ja suvultaan tai lajiltaan riittävän puhtaita sekä lajikkeeltaan riittävän tunnistettavia ja aitoja.5 artikla 1 Aineistojen on oltava täysin vailla sellaisia virheitä, jotka voivat heikentää niiden laatua lisäys- tai taimi-aineistona.2 Aineistojen elinvoiman ja mittojen on oltava vihannesten lisäys- ja taimiaineistolta vaadittavat. Lisäksi juuriston, varsien ja lehtien on oltava sopivassa suhteessa toisiinsa.6 artikla 1 Direktiivin 92/33/ETY 11 artiklassa tarkoitetun toimittajan laatiman asiakirjan on oltava sopivaa materiaalia, joka ei ole aiemmin käytettyä, ja sen on oltava painettu vähintään yhdellä yhteisön virallisista kielistä. Siinä on oltava seuraavat tiedot:i) maininta "yhteisön laatu";ii) yhteisön jäsenvaltion koodi;iii) maininta vastuussa olevasta virallisesta toimielimestä tai sen tunnuskoodi;iv) rekisteröinti- tai hyväksymisnumero;v) toimittajan nimi;vi) sarjan, viikon tai erän numero;vii) toimittajan laatiman asiakirjan laatimispäivä;viii) siemenerän viitenumero neuvoston direktiivin 70/458/ETY(3) mukaisesti kaupan pidettävistä siemenistä suoraan tuotettujen nuorten taimien osalta; vastuussa olevan virallisen toimielimen on myönnettävä hakemuk-sesta tämä viitenumero;ix) yleinen nimi tai kasvitieteellinen nimi, jos aineiston mukana seuraa kasvien terveyspassi komission direktiivin 92/105/ETY(4) mukaisesti;x) lajikkeen nimi; perusrungoilla lajikkeen nimi tai sen kuvaus;xi) määrä;xii) direktiivin 92/33/ETY 16 artiklan 2 kohdan mukaisesti kolmansista maista tuotujen aineistojen alkuperämaa (tuotantomaa).2 Jos aineistojen mukana seuraa direktiivin 92/105/ETY mukaisesti kasvien terveyspassi, tätä voidaan toimittajan niin halutessa käyttää 1 kohdassa tarkoitettuna toimittajan laatimana asiakirjana. Maininta "yhteisön laatu" ja maininta direktiivillä 93/33/ETY säädetystä vastuussa olevasta virallisesta toimielimestä sekä lajikkeen nimestä on kuitenkin merkittävä. Direktiivin 92/33/ETY 16 artiklan 2 kohdan mukaisesti kolmansista maista tuotujen aineistojen osalta on lisäksi ilmoitettava tuotantomaa. Nämä tiedot voidaan esittää varsinaisessa kasvien terveyspassissa, mutta erillisinä.7 artikla 1 Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 1993. Niiden on ilmoitettava tästä komissiolle viipymättä.Näissä jäsenvaltioiden antamissa säädöksissä on viitattava tähän direktiiviin, tai niitä virallisesti julkaistaessa, niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.2 Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.8 artikla Tämä direktiivi on osoitettu kaikille jäsenvaltioille.Tehty Brysselissä 2 päivänä heinäkuuta 1993.Komission puolestaRené STEICHENKomission jäsen(1) EYVL N:o L 157, 10.6.1992, s. 1(2) EYVL N:o L 26, 31.1.1977, s. 20(3) EYVL N:o L 225, 12.10.1970, s. 7(4) EYVL N:o L 4, 8.1.1993, s. 22LIITE LUETTELO AINEISTOJEN LAATUA HEIKENTÄVISTÄ HAITALLISISTA ORGANISMEISTA JA TAUDEISTA >TAULUKON PAIKKA>


title: Komission direktiivi 2007/31/EY, annettu 31 päivänä toukokuuta 2007 , neuvoston direktiivin 91/414/ETY muuttamisesta fostiatsaatti-tehoaineen käytön laajentamisen osalta (ETA:n kannalta merkityksellinen teksti)

text:
               1.6.2007

               FI

               Euroopan unionin virallinen lehti

               L 140/44

      KOMISSION DIREKTIIVI 2007/31/EY,
   annettu 31 päivänä toukokuuta 2007,
   neuvoston direktiivin 91/414/ETY muuttamisesta fostiatsaatti-tehoaineen käytön laajentamisen osalta
   (ETA:n kannalta merkityksellinen teksti)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (1) ja erityisesti sen 6 artiklan 1 kohdan toisen alakohdan toisen luetelmakohdan,
   sekä katsoo seuraavaa:

               (1)

               Fostiatsaatti sisällytettiin komission direktiivillä 2003/84/EY (2) tehoaineena direktiivin 91/414/ETY liitteeseen I.

               (2)

               Fostiatsaatin sisällyttämistä liitteeseen koskevassa hakemuksessaan aineen valmistaja ISK Biosciences Europe S.A. toimitti sellaista tietoa ankeroisten torjuntaa koskevista aineen käyttötavoista, jonka perusteella voidaan yleisesti päätellä, että fostiatsaattia sisältävät kasviensuojeluaineet ovat direktiivin 91/414/ETY 5 artiklan 1 kohdan a ja b alakohdassa säädettyjen turvallisuusvaatimusten mukaisia. Tästä syystä fostiatsaatti sisällytettiin mainitun direktiivin liitteeseen I erityissäännöksin, joiden mukaan jäsenvaltiot voivat myöntää kyseiselle aineelle lupia ainoastaan käyttöön ankeroisten torjunta-aineena.

               (3)

               Tehoainetta on tähän asti saanut käyttää ankeroisten torjunnassa maataloudessa, minkä lisäksi ilmoittaja on nyt hakenut muutosta ainetta koskeviin erityissäännöksiin hyönteisten torjuntaan liittyvän käytön sisällyttämiseksi mukaan. Ilmoittaja on toimittanut lisätietoa, joka tukee tällaista käytön laajentamista.

               (4)

               Alankomaat ja Yhdistynyt kuningaskunta ovat arvioineet kyseisen yrityksen toimittamat tiedot. Ne ilmoittivat komissiolle toukokuussa ja marraskuussa 2006 katsovansa, että haettu käytön laajentaminen ei aiheuta mitään uusia riskejä niiden riskien lisäksi, jotka on jo otettu huomioon direktiivin 91/414/ETY liitteessä I olevissa fostiatsaattia koskevissa erityissäännöksissä ja kyseistä ainetta käsittelevässä komission tarkastelukertomuksessa. Tämä johtuu erityisesti siitä, että laajentaminen koskee ainoastaan torjuttavia eliöitä muttei direktiivin 91/414/ETY liitteessä I olevissa erityissäännöksissä vahvistettuja levitystä koskevia parametreja.

               (5)

               Näin ollen on perusteltua muuttaa fostiatsaattia koskevia erityisiä säännöksiä.

               (6)

               Direktiiviä 91/414/ETY olisi tämän vuoksi muutettava.

               (7)

               Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

         ON ANTANUT TÄMÄN DIREKTIIVIN:
   1 artikla
   Muutetaan direktiivin 91/414/ETY liite I tämän direktiivin liitteen mukaisesti.
   2 artikla
   Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan ja julkaistava ne viimeistään 1 päivänä syyskuuta 2007. Niiden on viipymättä toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko.
   Jäsenvaltioiden on sovellettava näitä säännöksiä 2 päivästä syyskuuta 2007.
   Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
   3 artikla
   Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   4 artikla
   Tämä direktiivi on osoitettu kaikille jäsenvaltioille.

      Tehty Brysselissä 31 päivänä toukokuuta 2007.

            Komission puolesta

         Markos KYPRIANOU

            Komission jäsen

      (1)  EYVL L 230, 19.8.1991, s. 1. Direktiivi sellaisena kuin se on viimeksi muutettuna komission direktiivillä 2007/25/EY (EUVL L 106, 24.4.2007, s. 34).

      (2)  EUVL L 247, 30.9.2003, s. 20. Direktiivi sellaisena kuin se on muutettuna direktiivillä 2004/64/EY (EUVL L 125, 28.4.2004, s. 42).

      LIITE
      Korvataan direktiivin 91/414/ETY liitteessä I oleva rivi 69 seuraavasti:

                     ”69

                     Fostiatsaatti
                     CAS-numero: 98886-44-3
                     CIPAC-numero: 585

                     (RS)-S-sek-butyyli-O-etyyli 2-okso-1,3-tiatsolidin-3-yylifosfonotioaatti

                     930 g/kg

                     1. tammikuuta 2004

                     31. joulukuuta 2013

                     Lupa voidaan myöntää ainoastaan hyönteisten tai ankeroisten torjunta-aineena käyttöä varten.
                     Liitteessä VI vahvistettujen yhtenäisten periaatteiden täytäntöönpanemiseksi on otettava huomioon elintarvikeketjua ja eläinten terveyttä käsittelevässä pysyvässä komiteassa 4 päivänä heinäkuuta 2003 valmiiksi saadun fostiatsaattia koskevan tarkastelukertomuksen päätelmät ja erityisesti sen lisäykset I ja II. Tässä yleisarvioinnissa jäsenvaltioiden on

                                 —

                                 kiinnitettävä erityistä huomiota pohjavesien suojeluun, jos tehoainetta käytetään alueilla, joilla on herkkä maaperä ja/tai epäsuotuisat ilmasto-olot;

                                 —

                                 kiinnitettävä erityistä huomiota lintujen ja luonnonvaraisten nisäkkäiden suojeluun varsinkin, jos tehoainetta käytetään pesintä- ja lisääntymiskauden aikana;

                                 —

                                 kiinnitettävä erityistä huomiota muiden kuin kohdelajeina olevien maaperän eliöiden suojeluun.

                           Riskinhallintatoimenpiteitä on toteutettava tarvittaessa. Pienille linnuille mahdollisesti aiheutuvan riskin vähentämiseksi tuotteelle myönnettävän luvan edellytyksenä on rakeiden erittäin hyvä sekoittuminen maaperään.
                     Jäsenvaltioiden on ilmoitettava komissiolle kaupallisesti valmistetun teknisen aineiston määritelmä 13 artiklan 5 kohdan mukaisesti.”


Avis juridique important

|

31992L0041

Neuvoston direktiivi 92/41/ETY, annettu 15 päivänä toukokuuta 1992, tupakkatuotteiden merkintöjä koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 89/622/ETY muuttamisesta

Virallinen lehti nro L 158 , 11/06/1992 s. 0030 - 0033 Suomenk. erityispainos Alue 15 Nide 11 s. 0047  Ruotsink. erityispainos Alue 15 Nide 11 s. 0047

NEUVOSTON DIREKTIIVI 92/41/ETY,annettu 15 päivänä toukokuuta 1992,tupakkatuotteiden merkintöjä koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 89/622/ETY muuttamisesta EUROOPAN YHTEISÖJEN NEUVOSTO, jokaottaa huomioon Euroopan talousyhteisön perustamissopimuksen ja erityisesti sen 100 a artiklan,ottaa huomioon komission ehdotuksen(1),toimii yhdessä Euroopan parlamentin kanssa(2),ottaa huomioon talous- ja sosiaalikomitean lausunnon(3),sekä katsoo, ettäeri jäsenvaltioiden tupakkatuotteiden merkintöjä koskevissa laeissa, asetuksissa ja hallinnollisissa määräyksissä on eroja; nämä erot ovat omiaan muodostamaan kaupan esteitä ja estämään sisämarkkinoiden toteuttamista ja toimintaa,tällaiset mahdolliset esteet olisi poistettava, ja tämän tavoitteen saavuttamiseksi tupakkatuotteiden saattaminen markkinoille ja vapaa liikkuvuus olisi saatettava merkintöjen osalta yhteisten sääntöjen alaisiksi,näissä yhteisissä säännöissä on asianmukaisella tavalla otettava huomioon kansan- ja erityisesti nuorten terveyden suojeleminen, ja lähtökohtana niissä on oltava terveyden suojelun korkea taso perustamissopimuksen 100 a artiklan 3 kohdan mukaisesti,neuvosto ja neuvostossa kokoontuneet jäsenvaltioiden hallitusten edustajat asettivat Euroopan yhteisöjen syövänvastaisesta toimintaohjelmasta 7 päivänä heinäkuuta 1986 annetussa päätöslauselmassa(4) tämän ohjelman tavoitteeksi vaikuttaa omalta osaltaan kansalaisten terveyden ja elämänlaadun parantamiseen yhteisössä syöpätapausten määrää vähentämällä, ja tätä tarkoitusta varten ne ovat yksilöineet taistelun tupakkatuotteiden käyttöä vastaan ensisijaiseksi tavoitteekseen,tupakan kulutukseen liittyviä vaaroja koskevan puolueettoman tiedon antamiseksi direktiivissä 89/622/ETY(5) säädetään yleisestä kaikkiin tupakkatuotteiden vähittäismyyntipakkauksiin sijoitettavasta varoituksesta sekä savukkeita koskevista erityisvaroituksista,neuvoston pyynnöstä komissio otti tehtäväkseen muuttaa direktiiviä 89/622/ETY muiden tupakkatuotteiden kuin savukkeiden vähittäismyyntipakkauksiin merkittävien erityisten lisävaroitusten toteuttamiseksi,tieteellisten asiantuntijoiden mukaan kaikkiin tupakkatuotteisiin liittyy terveydellisiä vaaroja,terveydelle aiheutuvien vaikutusten ja merkintöjen kannalta on tarpeen tehdä ero poltettavien ja muiden kuin poltettavien tupakkatuotteiden välillä,savuketupakka aiheuttaa samoja terveysvaaroja kuin savukkeet ja sen vuoksi on asianmukaista, että savukkeille valittujen erityisvaroitusten tulisi koskea myös savuketupakkaa,muihin poltettaviin tupakkatuotteisiin liittyy savukkeisiin verrattavia terveysvaaroja; tällaisten tuotteiden valikoima on kuitenkin epäyhtenäisempi; nämä tuotteet olisi sen vuoksi merkittävä asianmukaisia sääntöjä noudattaen erityisvaroituksilla,on osoitettu, että muut kuin poltettavat tupakkatuotteet muodostavat huomattavan syöpävaaran ja niissä olisi sen vuoksi oltava tätä vaaraa koskeva erityisvaroitus,tieteellisten asiantuntijoiden arvion mukaan tupakan aiheuttama riippuvuus muodostaa vaaran, joka edellyttää kaikkien tupakkatuotteiden merkintää erityisvaroituksella,tämän lisäksi uudet, tiettyjen jäsenvaltioiden markkinoille ilmaantuneet, suussa käytettäväksi tarkoitetut tupakkavalmisteet houkuttelevat erityisesti nuoria, ja ne jäsenvaltiot, joita tämä ongelma eniten koskee, ovat jo kokonaan kieltäneet nämä uudet valmisteet tai aikovat tehdä niin,näitä tuotteita koskevissa jäsenvaltioiden laeissa, asetuksissa ja hallinnollisissa määräyksissä on eroja, ja sen vuoksi on tarpeen saattaa nämä tuotteet yhteisten sääntöjen alaisiksi,on olemassa todellinen vaara, että etenkin nuoret käyttävät näitä uusia suussa käytettäväksi tarkoitettuja valmisteita, joista aiheutuu siten nikotiiniriippuvuutta, ellei rajoittavia toimenpiteitä toteuteta ajoissa,Kansainvälisen syöväntutkimuskeskuksen suorittamista tutkimuksista tehtyjen johtopäätösten mukaan suussa käytettäväksi tarkoitettu tupakka sisältää erityisen suuria määriä syöpää aiheuttavia aineita, ja nämä uudet tuotteet aiheuttavat erityisesti suusyöpiä,kolmen jäsenvaltion jo käyttöön ottamilla tällaista tupakkaa koskevilla myyntikielloilla on suora vaikutus sisämarkkinoiden toteuttamiseen ja toimintaan; sen vuoksi on tarpeen lähentää jäsenvaltioiden tätä alaa koskevia lakeja, asetuksia ja hallinnollisia määräyksiä ottaen lähtökohdaksi terveyden suojelun korkean tason; täydellinen kielto on ainoa asianmukainen toimenpide; tällainen kielto ei kuitenkaan saisi koskea suussa käytettäväksi tarkoitettuja perinteisiä tupakkatuotteita, joihin edelleen sovelletaan direktiivin 89/622/ETY, sellaisena kuin se on muutettuna tällä direktiivillä, muita kuin poltettaviksi tarkoitettuja tupakkavalmisteita koskevia säännöksiä, jatässä direktiivissä säädetyillä aloitteilla on vielä myönteisempi vaikutus kansanterveyteen, jos ne yhdistetään oppivelvollisuusikäisten terveyskasvatusohjelmiin sekä tiedotukseen ja yleisön tietoisuutta edistäviin kampanjoihin,ON ANTANUT TÄMÄN DIREKTIIVIN:1 artikla Muutetaan direktiivi 89/622/ETY seuraavasti:1 Lisätään otsikkoon ja 1 artiklaan seuraavasti:"sekä tiettyjen suussa käytettäväksi tarkoitettujen tupakkavalmisteiden kieltämiseksi / ja tietyt suussa käytettäväksi tarkoitetut tupakkavalmisteet".2 Lisätään 2 artiklaan seuraava alakohta:"4 `suussa käytettäväksi tarkoitetulla tupakalla` 8 artiklan a kohtaa sovellettaessa kaikkia suussa käytettäväksi tarkoitettuja, kokonaan tai osittain tupakasta valmistettuja tuotteita lukuun ottamatta poltettavaksi tai pureskeltavaksi tarkoitettuja tuotteita, jauheena tai pieninä paloina tai jonakin näiden muotojen yhdistelmänä - varsinkin annospusseissa tai huokoisissa pusseissa tarjottuja - tai elintarvikkeita muistuttavassa muodossa olevia tuotteita."3 Muutetaan 4 artikla seuraavasti:a) Korvataan mainitun artiklan 2 kohdassa ilmaisu "liitteessä" ilmaisulla "liitteessä I",b) Lisätään 2 a kohta seuraavasti:"2 a. Edellä 1 kohdassa tarkoitetun yleisvaroituksen lisäksi muissa kuin savukkeita sisältävissä tupakkavalmisteiden vähittäismyyntipakkauksissa on oltava seuraavien sääntöjen mukaiset erityisvaroitukset:a) erityisvaroitukset, joista kukin jäsenvaltio laatii yksinomaan liitteessä I lueteltuja varoituksia sisältävän luettelon, sijoitetaan savuketupakkapakkausten toiselle laajalle pinnalle vuorotellen tavalla, joka takaa kunkin varoituksen esiintymisen yhtä monessa vähittäismyyntipakkauksessa noin viiden prosentin tarkkuudella;b) sikarien, pikkusikarien, piipputupakan tai muiden poltettavien tupakkatuotteiden, lukuun ottamatta savukkeita ja savuketupakkaa, vähittäismyyntipakkauksissa on oltava jokin liitteessä II mainittu erityisvaroitus siten, että ne todella vuorottelevat;c) muiden kuin poltettavien tupakkatuotteiden vähittäismyyntipakkauksissa on oltava seuraava erityisvaroitus: 'Aiheuttaa syöpää`.Erityisvaroitukset on painettava tai pysyvästi kiinnitettävä vähittäismyyntipakkauksiin sen maan virallisella kielellä tai virallisilla kielillä, jossa valmisteita pidetään kaupan."c) Korvataan 3 kohta seuraavasti:"3 Jäsenvaltiot voivat säätää, että 1, 2 ja 2 a kohdassa tarkoitettuihin varoituksiin on liitettävä maininta varoitukset antaneesta viranomaisesta."d) Korvataan 5 kohta seuraavasti:"5 Muiden tupakkatuotteiden kuin savukkeiden ollessa kyseessä 1 kohdassa säädetty yleisvaroitus sekä 2 a kohdassa säädetty erityisvaroitus on painettava tai kiinnitettävä pysyvästi. Jokaisen varoituksen on kullakin kielellä peitettävä vähintään yksi prosentti vähittäismyyntipakkauksen kokonaispinnasta. Sen on aina oltava helposti näkyvä, selvästi luettava ja pysyvästi merkitty. Varoitukset on sijoitettava paikkaan, josta ne helposti huomataan, selvästi erottuvalle taustalle eivätkä muut merkinnät tai kuvat saa millään tavalla peittää niitä, tehdä niistä epäselviä tai häiritä niiden lukemista."4 Korvataan 5 artikla seuraavasti:"5 artiklaKomissio mukauttaa tekniikan kehitykseen 6 ja 7 artiklassa säädettyä menettelyä noudattaen 3 artiklan 1 ja 2 kohdassa tarkoitetut mittaus- ja tarkastusmenetelmät sekä tarvittaessa 2 artiklan 2 ja 3 kohdassa tarkoitetut määritelmät."5 Lisätään 8 a artikla seuraavasti:"8 a artiklaJäsenvaltioiden on kiellettävä 2 artiklan 4 kohdassa määritellyn suussa käytettäväksi tarkoitetun tupakan markkinoille saattaminen."6 Korvataan liite tämän direktiivin liitteillä.2 artikla 1 Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan 1 päivään heinäkuuta 1992 mennessä. Niiden on ilmoitettava tästä komissiolle viipymättä ja toimitettava tässä direktiivissä tarkoitetuista kysymyksistä antamansa keskeiset kansalliset säännökset komissiolle.Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.2 Edellä 1 artiklan 5 kohdassa tarkoitettu direktiivin 89/622/ETY muutos tulee voimaan viimeistään 1 päivänä heinäkuuta 1992. Mainitun 1 artiklan 3, 4 ja 6 kohdassa tarkoitetut direktiivin 89/622/ETY muutokset tulevat voimaan viimeistään 1 päivänä tammikuuta 1994. Tuona päivänä olemassa olevia tuotteita, jotka eivät ole direktiivin 89/622/ETY 4 artiklan 2 a, 3 ja 5 kohdan vaatimusten mukaisia, voidaan kuitenkin pitää kaupan 31 päivään joulukuuta 1994 asti.3 artikla 1 Komissio julkaisee Euroopan yhteisöjen virallisessa lehdessä savuketupakkaa koskevat direktiivin 89/622/ETY 4 artiklan 2 a kohdan a alakohdassa edellytetyt kansalliset luettelot varoituksista.2 Jäsenvaltioiden, jotka 31 päivän joulukuuta 1993 jälkeen muuttavat 1 kohdassa tarkoitettua luetteloaan varoituksista, on ilmoitettava tällaisesta muutoksesta 18 kuukautta ennen sen soveltamista komissiolle, joka julkaisee sen Euroopan yhteisöjen virallisessa lehdessä.4 artikla Tämä direktiivi on osoitettu kaikille jäsenvaltioille.Tehty Brysselissä 15 päivänä toukokuuta 1992.Neuvoston puolestaPuheenjohtajaArlindo DE CARVALHO(1) EYVL N:o C 29, 5.2.1991, s. 5,EYVL N:o C 260, 5.10.1991, s. 7(2) EYVL N:o C 240, 16.9.1991, s. 24,EYVL N:o C 94, 13.4.1992(3) EYVL N:o C 191, 22.7.1991, s. 37(4) EYVL N:o C 184, 23.7.1986, s. 19(5) EYVL N:o L 359, 8.12.1989, s. 1LIITE "LIITE ILuettelo 4 artiklan 2 kohdassa ja 2 a kohdan a alakohdassa tarkoitetuista terveysvaroituksistaA. Varoitukset, joiden on pakollisina sisällyttävä kansallisiin luetteloihin1 Tupakointi aiheuttaa syöpää.2 Tupakointi aiheuttaa sydänsairauksia.B. Varoitukset, joista jäsenvaltiot voivat valita1 Tupakointi aiheuttaa kuolemaan johtavia sairauksia.2 Tupakointi tappaa.3 Tupakointi voi tappaa.4 Tupakointi raskauden aikana vahingoittaa lastasi.5 Suojele lapsia: älä pakota heitä hengittämään tupakansavua.6 Tupakointi vahingoittaa lähimmäistesi terveyttä.7 Tupakoinnin lopettaminen vähentää vakaviin tauteihin sairastumisen riskiä.8 Tupakointi aiheuttaa syöpää, kroonista keuhkoputkentulehdusta ja muita rintaontelon elinten sairauksia.9... ssa (maan nimi) kuolee vuosittain enemmän kuin... ihmistä keuhkosyöpään.10... ssa (maan nimi) kuolee vuosittain... ihmistä liikenneonnettomuuksissa -... kertaa enemmän ihmisiä kuolee siksi, että he tupakoivat.11 Tupakan aiheuttama riippuvuus tappaa vuosittain enemmän ihmisiä kuin liikenneonnettomuudet.12 Tupakointi lyhentää elinikää.13 Älä tupakoi, jos haluat pysyä terveenä.14 Säästä rahaa: lopeta tupakointi.15 Tupakointi aiheuttaa riippuvuutta.LIITE IILuettelo 4 artiklan 2 a kohdan b alakohdassa tarkoitetuista terveysvaroituksista1 Tupakointi aiheuttaa syöpää.2 Tupakointi aiheuttaa kuolemaan johtavia sairauksia.3 Tupakointi vahingoittaa lähimmäistesi terveyttä.4 Tupakointi aiheuttaa sydänsairauksia."